ועדת הפנים והגנת הסביבה, כנסת 25, פרוטוקול מספר 70, 2023-06-06 00:00

חנוך דב מילביצקי: בוקר טוב לכולם, תודה שבאתם

חנוך דב מילביצקי:  אנחנו מחכים עדיין גם לעו"ד לילך שלום, היועצת המשפטית לרשות האכיפה ולנועה מושייף ממשרד המשפטים, הבנתי שיש עומס בכניסה, אז אני מקווה שהם יגיעו במהרה

חנוך דב מילביצקי:  חבר הכנסת טיבי, אתה רוצה לפתוח?      

אחמד טיבי: תודה רבה, מכובדי היושב ראש

אחמד טיבי:  האמת שזה נושא מאוד כאוב של שלושת היישובים, טייבה, טירה, קלנסואה, אין יום שהאנשים הנכבדים האלה לא מדברים איתי, מדברים עם אחרים, כי זה העתיד והחיים

אחמד טיבי:  צווים, הודעות, עשרות הודעות, לבעלי קרקעות, חקלאים מטייבה, טירה וקלנסואה, פינוי, הריסה, של רשות האכיפה

אחמד טיבי:  אנחנו שוחחנו גם עם הוועד המקומי והאנשים הניזוקים מטייבה, מטירה, מקלנסואה

אחמד טיבי:       יש פה ראש עיריית קלנסואה והמנכ"ל, ראש העיר הזה מדבר איתי יום יום, עוד לפני שקבענו את הישיבה

אחמד טיבי:  גם האנשים כאן מטייבה וטירה

אחמד טיבי:  זה החיים שלהם

אחמד טיבי:  מה זאת אומרת זה החיים? אני הייתי אצל סובחי, באדמה שלו, כמה זמן יש לך את העסק שלך?      

סובחי חאג' יחיא: אני כיום שם יותר מ-30 שנה

אחמד טיבי: הרבה יותר מקיומה של רשות האכיפה בכלל, 30 שנה

אחמד טיבי:  כך גם בשני היישובים, בטירה ובקלנסואה

וליד טאהא: בוקר טוב

וליד טאהא:  יש לנו מנהל ועדה חדש

חנוך דב מילביצקי: אמרו לי שאתם ביקשתם כל כך שאני אשב היום אז נתנו לכם

וליד טאהא: לחצנו, לא ביקשנו

אחמד טיבי: אגב, מה יש בהודעות האלה? איום וקנסות, 600,000 שקל, 300,000 שקל

וליד טאהא: התראה לפני קנס

אחמד טיבי: התראה, איום

קריאה: זה מגיע למיליון שקל

אחמד טיבי: אגב אני מכיר, לפני שנה-שנתיים, אנשים בטירה שגם קיבלו 960,000

אחמד טיבי:  הנושא לא חדש, נושא קמיניץ, תמיד העלינו אותו על ראש סדר העדיפויות שלנו כאחד הנושאים המאיימים על חיים נורמליים של הציבור הערבי, של פלחים, של מֻזַארעין, חקלאים, בעלי קרקעות, בעלי מפעל, בעלי אולם

אחמד טיבי:       אני הייתי בכינוס שיזמה הוועדה המקומית בטייבה מאז תחילת העבודה, נפגשנו גם עם ראש העיר קלנסואה, הייתי בשיחות גם עם הוועד המקומי בטירה והאנשים הניזוקים, אני מבין שאחד מהם אפילו פנה אליך, היושב ראש

אחמד טיבי:  לכן פניתי ליושב ראש בעניין שלושת היישובים, טייבה, טירה, קלנסואה, כדי, א', לשמוע את בעלי העניין, ב', לשמוע את המשיבים, בעיקר את רשות האכיפה, היועצת המשפטית אמורה להיות בדרך, ולקבל עמדה של ועדת הפנים כי אי אפשר לקבל שפתאום עשרות התראות מגיעות לקבוצה של אנשים בשלושת היישובים

אחמד טיבי:       לא רק שעדיין לא נענים לתכנית המתאר ביישובים, תיכף יסביר ראש עיריית קלנסואה כמה זמן הוא מנסה לקבל אישור לתכנית ומכתבים שהוא שלח גם לשר ארבל

אחמד טיבי:  כך גם בטייבה, כך גם בטירה

אחמד טיבי:  אגב, ראש עיריית טירה היה בדרך לכאן ובגלל פטירה במשפחה הוא התנצל והודיע לנו שהוא לא מגיע

אחמד טיבי:  לכן אנחנו כאן

אחמד טיבי:  כמה פעמים ניסינו לבטל את חוק קמיניץ, ניסינו וניסינו וניסינו

אחמד טיבי:  פעם לפני שלוש שנים היינו כמעט קרובים, ערב ההכרזה על פיזור הכנסת, אבל לצערי הייעוץ המשפטי הכשיל את זה כאן, אחרת היינו מצליחים

אחמד טיבי:       אגב כל מי שנמצא בפוליטיקה, בממשלה, אמר: אולי נבטל את קמיניץ, קמיניץ לא טוב, הוא לא טוב לערבים, כמו שאמרה שקד, אבל הוא גם לא טוב לחקלאים יהודים מסוימים, מושבניקים למשל, לכן זה אינטרס של כולם לבטל אותו

אחמד טיבי:  הוא נולד כדי להפחיד את הערבים, ללמד אותם לקח, אין דבר כזה של גזרות כאלה ללא פנייה לערכאות ובסכומים אסטרונאוטים

אחמד טיבי:  לא מדובר באנשים שגרים בסביון, מדובר באנשים שגרים בטייבה, טירה, קלנסואה

אחמד טיבי:  היכולות הכלכליות שלהם ידועות

אחמד טיבי:  מה זה לשלוח 600,000 שקל או 900,000 שקל או מיליון, או 300,000 שקל התראה

אחמד טיבי:  אנשים רואים את ההתראה ונכנסים למצב מרוגז, כועס, מתוסכל

אחמד טיבי:  לכן אנחנו פה

אחמד טיבי:       אני גם שוחחתי עם נשיא המדינה בנושא הזה

אחמד טיבי:  אתמול בפגישה עם ראש הממשלה העלינו את הנושא של קמיניץ בשלושת היישובים, יוסף היה איתנו, אי אפשר להשאיר את האנשים תלויים עם ההתראות האלה

אחמד טיבי:  אני מציע, מכובדי, אחרי שאני, ואולי גם אתה כאחד היוזמים בעניין טירה, חבריי ירצו לדבר, אבל ניתן גם לראש העיר, לנציגי שלושת היישובים, לשמוע אותם ונוכל להמשיך

אחמד טיבי:  ההחלטה היא שלך

חנוך דב מילביצקי: בסדר גמור

חנוך דב מילביצקי:  אתה רצית לדבר, אתה רוצה עכשיו או אחרי שנשמע אותם?      

וליד טאהא: כן

וליד טאהא:  תודה רבה, ממלא מקום היושב ראש, היושב ראש של הישיבה הזו

וליד טאהא:  מדובר בנושא שקשור קשר ישיר כמובן למה שנקרא חוק קמיניץ, תיקון 116 של חוק התכנון והבנייה

וליד טאהא:  הנושא הוא לא מקרי והוא לא חדש

וליד טאהא:  קלנסואה, שהיא עיר מוכה ללא קשר לצווים האלה שנשלחים בצורה מטורפת, העיר עצמה מתמודדת עם עוד כמה סוגיות שביחד הופכות אותה לעיר מוכה, כנ"ל טייבה, שמקבלת בזמן האחרון, טירה, ולפני כן זה התחיל בכפר קאסם, זה נמצא בכפר קרע, זה נמצא בצפון, זה נמצא בלוד ורמלה, זה נמצא בכל יישוב ערבי

וליד טאהא:       ולמה זה נמצא בכל יישוב ערבי? כי מישהו דאג, היושב ראש, מישהו תכנן לא לתכנן את היישובים הערביים ואז ליצור את הסוגיה של לבנות בלית ברירה ללא היתר, כי מרבית האדמה של היישובים הערביים היא אדמה פרטית

וליד טאהא:  בקלנסואה למשל 100% אדמה פרטית, אין שם אדמת מדינה, אין שם אדמת מינהל, לכן אי אפשר להשוות בין המצב של היישובים היהודיים, או יישובים יהודיים בתכנון שהם אדמת מדינה, שעושים את כל התכנון הדרוש לפני שמתחילים לבנות, לבין יישוב שקיים עוד בטרם קמה המדינה על אדמה פרטית ושאף אחד לא תכנן לתכנן אותו

וליד טאהא:       ואז התפתח תהליך של בנייה ללא היתרים וגם בלית ברירה, היושב ראש, תהליך של שימוש במבנים שקיבלו היתרים חקלאיים לצרכים לא חקלאיים

וליד טאהא:  אז אם בוועדות חושבים שהם נותנים היתר חקלאי ל-600 מבנים סככות הם מרמים את עצמם, כי מה יגדלו שם, עופות? ציפורים? מה יעשו שם? הרי מישהו שם מרמה את עצמו

וליד טאהא:  א', לא תכננו, לא הקימו אזורי תעשייה, לא נתנו לאנשים אופק להבין איפה מותר ואיפה אסור, הכריחו אותם להקים מבנים ובניינים, ואחרי זה, להזכירכם, ההתראות האלה שעוד מעט יהפכו לקנסות

וליד טאהא:  בכפר קאסם אנחנו מתמודדים עם זה כבר שנים ו-80% מהמבנים האלה שאני מדבר עליהם ננטשו כי הפעילו טרור נגד יהודים שבאו להשכיר שם, הפעילו טרור נגדם

וליד טאהא:  ממש כך, זו המילה הנכונה

אחמד טיבי: תגיד מי הפעיל את הטרור

וליד טאהא: כיתות האוכפים

וליד טאהא:  יש גדודים, כיתות של אוכפים מצוידים בכל הכלים, מקבלים משכורות שהן כנראה כל כך נאות עד כדי כך שזה משתלם להם, כמובן מצוידים במטען אידיאולוגי עמוק מאוד בשנאת ערבים ורדיפת ערבים ואז הם מחלקים, ללא שום היגיון של יחס מדינה כלפי אזרחיה, מחלקים התראות וקנסות בכל היישובים

וליד טאהא:       אז יש אנשים שהמבנים שלהם קיימים מזה 30 שנה, יש כאלה שהמבנים שלהם קיימים 40 שנה

וליד טאהא:  אני מכיר מקרים בכפר קרע של מבנים קיימים מ-77', מישהו נזכר עכשיו שצריך לשלוח לו התראה לפני קנס על שימוש חורג

וליד טאהא:  אדוני היושב ראש, אנחנו מדברים כאן על מדיניות, זה לא משהו מקרי, זה לא עבודת אוכף

חנוך דב מילביצקי: חבר הכנסת טאהא, אני רק רוצה למקד, אני חושב לפחות, קודם כל נושא של תכנון ובנייה, אני עורך דין של תכנון ובנייה אז אני קצת מכיר את התחום ואני מקווה שזה יכול לעזור

וליד טאהא: אז אני אמרתי דברים נכונים בכל מה שדיברתי על זה

חנוך דב מילביצקי: שנייה

חנוך דב מילביצקי:  אנחנו מסכימים כרגע, אם אני מבין נכון, על מצב כזה, המצב הוא שיש קרקע חקלאית עם ייעוד חקלאי שמתנהלת עליה פעילות שהיא לא חקלאית

וליד טאהא: שנתקבלו עליה היתרים לשימוש חקלאי, אמרתי את זה, ואז מישהו חשב שם שמאות מבנים, מה יעשו בהם, יגדלו חסה?      

חנוך דב מילביצקי: חבר הכנסת טאהא, אני כרגע לא מחפש אשמים, אני כרגע מנסה לראות איך אנחנו יכולים מצד אחד לבוא ולפעול למען הסדרה, כי גם אתם לא רוצים שתהיה פה פעילות שהיא לא מוסדרת בחוק, ומצד שני איך אנחנו מתחשבים בזמן הזה בעובדה שבמשך עשרות רבות של שנים הייתה שם הפעילות הזאת ומדינת ישראל לא ממש עשתה הרבה בנושא

וליד טאהא: ולמה פתאום נזכרה לעשות עכשיו הכול בבת אחת?      

חנוך דב מילביצקי: עזוב, אני לא שם

וליד טאהא: אבל אני שם

חנוך דב מילביצקי: אותי מעניין באמת לנסות לעזור לאנשים

חנוך דב מילביצקי:  בוא נעזוב רגע למה ופה ושם, עזוב, כי אז אנחנו נצטרך להתווכח, אני לא רוצה שנתווכח

וליד טאהא: בסדר, אז תן לי לסיים ואתה תוכל לומר את מה שאתה רוצה

וליד טאהא:  אני מהניסיון הקצר שלי מאוד בפוליטיקה –      

חנוך דב מילביצקי: יותר ארוך משלי זה בטוח

וליד טאהא: קצת יותר ארוך משלך, עוד לא הגעתי לארבע שנים וכבר הבנתי, הדיונים האלה הם חשובים, אני ניהלתי את הוועדה הזו וקיימתי דיונים בנושאים האלה, מכיר טוב מאוד את כל הסוגיות לעומק, מכיר מקרים פרטניים של כל יישוב ויישוב ומה קורה איתו, אני אשמח לשבת איתך ולדבר על מקרים ספציפיים, אבל אני גם מכיר את הלא יכולת השפעה פוליטית כדי לשנות את המדיניות

וליד טאהא:  הדיון הזה הוא יפה, אבל הוא לא יתקדם יותר מדי

וליד טאהא:       למה אני אומר את זה? כי אין פה דיון להצעת חוק, יש פה דיון בוועדה

וליד טאהא:  הוא חשוב, משמיעים זעקה, משמיעים קול, מציפים סוגיה, אבל מעבר לזה – אני אז הייתי מבקש ממנהלת הוועדה לכתוב לי את הסיכום ואז אני שולח אותו למשרד הרלוונטי ואם הם לא עונים לנו אז זה הסתיים שם, אלא אם כן אני אתעורר אחרי חודשיים לומר: אם לא ענו אז תזכירו להם שאני צריך את התגובה

וליד טאהא:      על כן קודם כל הדיון חשוב, אבל אנחנו צריכים אותך ועוד חברי כנסת מהקואליציה הזו כדי להתחיל לשנות תפיסות לגבי היגיון התכנון והיחס של המדינה בעניין התכנון לחברה הערבית

וליד טאהא:  תודה רבה

חנוך דב מילביצקי: מה שמעניין אותי לנסות ולהתרכז פה זה השאלה של האפיק התכנוני ואפיק ההסדרה של הנושאים הללו

חנוך דב מילביצקי:  ראש עיריית קלנסואה, בבקשה

עבד אלבאסט סלאמה: קודם כל לפני תחילת דבריי תרשה לי לתת לך תמונת מצב על מה שנעשה בקלנסואה בתכנון עתידי, אופק שאפשר שיהיה מקובל על כולם

עבד אלבאסט סלאמה:  זה מ-2017

עבד אלבאסט סלאמה:  תעיין בזה, כל עוד שציינת שאתה עורך דין לתכנון ובנייה, זה יכול לתת לך ולפתוח את הראש שלך יותר ממה שאתה חושב

עבד אלבאסט סלאמה:       בוקר טוב לכולם

עבד אלבאסט סלאמה:  אני מאוד מודה לכם על הזימון ועל האכפתיות

עבד אלבאסט סלאמה:  פניתי לד"ר טיבי לפני שלושה שבועות ואנחנו בשיחות יום יומיות, ביקשתי ממנו לטפל במצב הקשה והנוקשה והכואב לכן קבעתם לנו ישיבה היום, מאוד תודה לכם ותודה גם על הדאגה

עבד אלבאסט סלאמה:       עכשיו אני מתחיל ותרשו לי כראש רשות של עשר שנים וחמש שנים חבר עירייה, כך שהרבה צרות עברתי ועדיין ממשיכים

עבד אלבאסט סלאמה:  המיקום הגיאוגרפי של קלנסואה הוא במרכז המדינה וקלנסואה היום מונה 25,000 תושבים, היא הוכרזה כעיר בשנת 2000, 40% צעירים

עבד אלבאסט סלאמה:  כמו שציין חבר הכנסת טאהא, 100% אדמה חקלאית וגם בבעלות פרטית

עבד אלבאסט סלאמה:  אבל, אדוני ממלא מקום יושב ראש –      

חנוך דב מילביצקי: חנוך קוראים לי

חנוך דב מילביצקי:  תקרא לי חנוך, זה הכי פשוט

עבד אלבאסט סלאמה: חנוך, זה יותר טוב

אחמד טיבי: (תרגום חופשי מערבית): השם שלו חנוך מלביצקי, הוא מהליכוד

חנוך דב מילביצקי: באיזה צער אתה אומר את זה

אחמד טיבי: אמרתי את זה בצער, זה התרגום

עאידה תומא סלימאן: שלא תדעו

אחמד טיבי: שלא תדעו עוד צער

עבד אלבאסט סלאמה: לפעמים הישועה וההצלה תבוא מהצד שאתה לא מצפה, ד"ר טיבי, וציפינו למרות כל הקשיים וכל הטענות וכל המלחמה נגדנו, שאנחנו שומעים וזה לא סוד, אבל תמיד יש לנו זכות קיום, יש לנו זכות חיים

עבד אלבאסט סלאמה:  אתם חיים - - -     

חנוך דב מילביצקי: אין מחלוקת

עבד אלבאסט סלאמה: חיים, אבל אנחנו עדיין מחפשים חיים, לא איכות חיים

חנוך דב מילביצקי: אופק תכנוני, אדוני ראש העיר

עבד אלבאסט סלאמה: אופק תכנוני

עבד אלבאסט סלאמה:  נדבר ויש לך את כל התכניות שם וכל הבנייה שלנו

עבד אלבאסט סלאמה:  ההגדרה של אדמה חקלאית בתוך קלנסואה, היא נמצאת בלב ליבה של העיר, זו הגדרה שננטשה הרבה שנים, למה? בשנת 2003 משרד הפנים והמדינה החליטה לתכנן תכנית מתאר לקלנסואה, ערכו את זה, שם המתכנן רחמימוב, ולקח להם לתכנן את תכנית המתאר קרוב ל-17 שנים, רק בשנת 2017 אושרה התכנית

וליד טאהא: 14 שנים בלבד

עבד אלבאסט סלאמה: ולמה אישרו? כיוון שהיה טבח בקלנסואה

עבד אלבאסט סלאמה:  הרסו ל-11, 11 בתים מהבוקר, משעה חמש עד שש, תוך כדי שראש הממשלה עומד כאן על דוכן הכנסת ואומר: כוחותינו הורסים בקלנסואה

עבד אלבאסט סלאמה:  מה הורסים? כוחותינו

עבד אלבאסט סלאמה:  איזה כוחות?      

וליד טאהא: פועלים בקלנסואה

עבד אלבאסט סלאמה: הורסים

עבד אלבאסט סלאמה:  אני אתקן אתכם

עבד אלבאסט סלאמה:  אם פועלים יכול להיות שייצא מזה טוב, אבל הורסים

עבד אלבאסט סלאמה:  מה הרסו? מה הורסים? הורסים בתים

חנוך דב מילביצקי: אדוני ראש העיר, מתי זה היה?      

קריאה: ב-2017

חנוך דב מילביצקי: אנחנו עכשיו ב-2023

חנוך דב מילביצקי:  יש פה ועדה שהמטרה שלה, תהיה איתי שנייה, המטרה של הוועדה הזאת זה לנסות ולראות, א', איפה האופק התכנוני, ב', במידה שקיים אופק תכנוני איך אנחנו מושיבים את כולם ביחד ובונים איזה שהוא הסדר שיאפשר העברת מקל מסודרת

חנוך דב מילביצקי:  זאת אומרת שבשטחים שבהם ניתן להכשיר אותם, את הפעילות שמתבצעת כרגע, יישארו שם בכפוף להכשרה, ובמקומות שיודעים מראש שאי אפשר להכשיר לקדם איזה שהיא העברה מסודרת, אולי לאזור תעשייה אחר, אולי למשהו כזה

חנוך דב מילביצקי:  זו המטרה שאנחנו משתדלים לעשות

חנוך דב מילביצקי:  זה שהיו איתכם לא בסדר, אני לא רוצה להתווכח איתך, מה אנחנו עושים עכשיו

עבד אלבאסט סלאמה: אולי תרשה לי קודם לפני, עדיין אני בפתיח הדברים, לפני שאני אעלה על גל האופק התכנוני אני אשפוך קצת כאב, שישמעו כל מי ששומע אותי

עבד אלבאסט סלאמה:  אתה מרשה לי?      

חנוך דב מילביצקי: אני מרשה לך, אני פשוט משתדל להיות יעיל

עבד אלבאסט סלאמה: אני עברתי כאב, אתה לא עברת ואני מנסה להעביר לך את הכאב שלי

עבד אלבאסט סלאמה:  ואני מכיר אתכם, אתם עברתם כל כך עינויים בחיים כך שהציפייה שלי כראש רשות, כאזרחי מדינת ישראל, שהעינויים שאתם עברתם, אזרחי מדינת ישראל, לא תיישמו אותם עלינו

עבד אלבאסט סלאמה:  זה המסר שלי

חנוך דב מילביצקי: אני מבין

עבד אלבאסט סלאמה: לכן אחרי הטבח ואחרי ההרס פנינו למשרד הפנים, הם אישרו את התכנית שלא עונה על הצרכים ולא ענתה על הצרכים של תושבי קלנסואה

עבד אלבאסט סלאמה:  הם תכננו אותה והם ערכו אותה ואני דרך ההתנגדויות, 2,800 התנגדויות עד ששמעו אותנו, מה עשתה המדינה ומשרד הפנים? תקשיב, חנוך

קריאה: 4,300 התנגדויות

עבד אלבאסט סלאמה: כן, מה עשו? מינו חוקר, החוקר ישב וישב ויצא בהצעות ויצא בנתונים, בדוח

עבד אלבאסט סלאמה:  החוקר שמינו אותו ותמכו בו, לא קיבלו את כל ההערות שלו

עבד אלבאסט סלאמה:  אז אתה אומר לי אופק תכנוני? התכנון זה עליכם, אתם בעלי הבית, הפתרון זה אתם

עבד אלבאסט סלאמה:  התכנון, ערכנו, התחלנו לתכנן, התכנית נגמרה ב-2020, ב-2017 הייתי ראש רשות של ארבע שנים, אמרתי לפני שייגמר התוקף של התכנית בוא נערוך תכנית ל-2040, אז אמרו בסדר

עבד אלבאסט סלאמה:       מ-2017 עד היום הוועדה המחוזית החליטה לקדם מסמך מדיניות, תכנון תכנוני לעיר, ואכן החל הצוות בהכנת מסמך המדיניות התכנוני ואנו כעירייה פעלנו כדי לקדמו

עבד אלבאסט סלאמה:  כבר עברו יותר מחמש שנים והמסמך לא הסתיים ולא אומץ

עבד אלבאסט סלאמה:  הדוח המסכם של המסמך הזה הוגש לוועדה מחוזית והיה מלווה בוועדת היגוי

עבד אלבאסט סלאמה:  אז נו, חמש שנים אני מחכה, התושבים מחכים, בלי אישור שלכם אי אפשר להתקדם, אי אפשר לעשות כלום

עבד אלבאסט סלאמה:  אנחנו מגיעים ודוחים ואתם עשיתם, אתם הצעתם את מסמך המדיניות, אבל זה תקוע

עבד אלבאסט סלאמה:  מתי מתחילים? מה יעשו האנשים?      

חנוך דב מילביצקי: איפה זה תקוע, במינהל התכנון?      

עבד אלבאסט סלאמה: בטח

חנוך דב מילביצקי: מי נמצא פה ממינהל התכנון? ליאור, היי, אפשר לקבל התייחסות?      

עבד אלבאסט סלאמה: אחרי הפנייה שלי במכתב שיש לך, פניתי אליכם, הגיע אליהם, למחרת, וזה המכתב אני חושב ה-500, המכתב הזה מיד, אחרי יומיים או 48 שעות, הם ענו לי שב-25 לחודש יולי תהיה לנו ישיבת זום בנושא מסמך המדיניות

עבד אלבאסט סלאמה:  אחר כך ידחו את זה לעוד שנתיים ושלוש והתושבים והאזרחים יסבלו ויבכו

עבד אלבאסט סלאמה:       רבותיי, חנוך, תרשו לי, אנחנו עוברים את המצב הזה שלוקח אותנו לפשע, לעבריינות

עבד אלבאסט סלאמה:  ראיתם כולכם מה קורה בחדשות, רציחות כל יום

עבד אלבאסט סלאמה:  אמנם יש לנו חלק בזה, אבל כתוצאה מהמצוקה, כתוצאה מהגזענות, כתוצאה מהכוח העליון שיש לכם ואתם לא נותנים לנו, לא פותחים לנו, מחסור בדיור, צעירים, איפה יילכו? זה הדבר

עבד אלבאסט סלאמה:  מצד שני, אין לנו מטר אחד אדמת מינהל

עבד אלבאסט סלאמה:      אני אשאל אותך שאלה, בכל הקושי שאנחנו עוברים, אתה מדבר על אופק תכנוני, תשאל אותי, לא יהיה אופק תכנוני

עבד אלבאסט סלאמה:  אתם עורכים לנו תכנית של 20 שנים, של 2,000-1,000 דונם, נשאר עוד 5,000, אז מה? לכל בן אדם שיש אדמה פרטית, יבנה עליה הוא והצאצאים שלו, הילדים שלו והנכדים שלו, אבל זה לא יעזור לאף אחד

עבד אלבאסט סלאמה:  ומי שגר בצפון ומי שגר במערב? ומי שאין לו? תגיד לי אתה מה הפתרונות

עבד אלבאסט סלאמה:       אתה יודע מה? יכול להיות שאנחנו ערבים, יכול להיות שיש לי תפיסה דלילה מאוד, לכן נעזרתי במנכ"ל יהודי משלכם

עבד אלבאסט סלאמה:  אריק ברמי, היה מנכ"ל הליכוד, היה מנכ"ל של שרון ובנימין נתניהו ו-27 שנים סגן אלוף - - -      

ארז מלול: זו הסיבה שהכול תקוע כנראה

ארז מלול:  סתם

חנוך דב מילביצקי: אדוני ראש העיר, אני רוצה את ההתייחסות של מינהל התכנון, יש לך עוד משהו?      

עבד אלבאסט סלאמה: בטח, יש לי המון

חנוך דב מילביצקי: אני יודע שיש לך המון, אבל יש לנו זמן קצוב

עבד אלבאסט סלאמה: זו ההזדמנות להשמיע את דברנו

חנוך דב מילביצקי: אבל אני משתדל מעבר ללהשמיע את דברנו גם להגיע לדברים פרקטיים

עבד אלבאסט סלאמה: תן לי להמשיך ולהשמיע את דבריי

עבד אלבאסט סלאמה:  אני שומע מחבריי, תיכף, כל מי שרוצה לדבר שידבר, אבל תנו לי, אנא מכם, אני עם כאב רב

חנוך דב מילביצקי: אדוני ראש העיר, עוד שתי דקות

חנוך דב מילביצקי:  סליחה, אבל אין לי ברירה, אני חייב לתת לעוד אנשים לדבר והזמן שלנו קצוב

עבד אלבאסט סלאמה: טוב

עבד אלבאסט סלאמה:  בשתי הדקות האלה אני זוכר, רק בשבילך, בשביל לסבר את המוח שלי ושלכם, נכנס איזה בחור לאיזה מקום בדרום ושם נכנס לגנוב כבשים, בעל הבית ירה בו, אחרי 48 שעות נכנסה הכנסת וחקקה חוק, קראו לו חוק דרומי, בשביל בן אדם אחד

עבד אלבאסט סלאמה:  איזה חוק תחוקקו בשביל אלפים, ערבים? האם תכנסו תוך 48 שעות או שלושה חודשים באמת כמו שעשיתם ותחוקקו חוק בכנסת בשביל הערבים המסכנים האלה? מה נעשה בחלוקת אלפי התראות, שאנשים לא ישנים בבית? גם הם, גם הילדים, מטרידים אותנו עם קנסות של מיליונים

עבד אלבאסט סלאמה:       בקשתי אליך, יש לי עוד הרבה מה להגיד ולהוסיף, ונתתי לך לקרוא ולעיין בבקשה שלנו ושל העיר קלנסואה, אבל קודם כל בשביל שלא יהיו הפגנות, בשביל שלא יהיה מרד, בשביל שלא יהיה רעש, אנחנו לא רוצים, אני מבקש מכם קודם כל להקפיא את כל העניינים האלה

עבד אלבאסט סלאמה:  אנחנו גם בעיתוי לא טוב, לא מתאים, עם קושי ועם מתיחות במגזר הערבי, עם 82 או 83 בתקופה קצרה של רציחות וזה משולב גם באי האכפתיות שלכם

עבד אלבאסט סלאמה:  אתם לא עושים מספיק

עבד אלבאסט סלאמה:  עושים, אבל לא מספיק

עבד אלבאסט סלאמה:  לכן להקפיא את כל העניינים ונשב להידברות על אופק תכנוני, חברתי, נמצא את הפתרון ביחד, אבל לשחרר את האנשים מהלחץ, לשחרר 25,000 תושבים בקלנסואה

עבד אלבאסט סלאמה:       דקה אני אקרא מה החלטתי ואני אסיים

עבד אלבאסט סלאמה:  קודם כל מתוך היכרות הבעיה וגם דרכי הפתרון מבקשים לקיים איתכם פתרון מערכתי כולל

עבד אלבאסט סלאמה:  אחת, החלטה על הקצאת תקצוב והכנת תכנית מתאר כוללנית חדשה לעיר לקראת שנת יעד אופק תכנוני 2040 עד 2050, המעמידה פתרונות תכנון הולמים גם לבנייה הקיימת

עבד אלבאסט סלאמה:  לחילופין לתקצב ולקדם תכנון מתאר מפורט, בכלל זה באמצעות תכניות ותמ"ל למתחמים בכדי להסדיר בנייה קיימת ולתכנון מתחמים חדשים

עבד אלבאסט סלאמה:  לעצור הטלת קנסות וביצוע הריסות לתקופה של עד סיום התכנון בכדי לא לפגוע בתושבים ולייצר אמון עם תכנון

עבד אלבאסט סלאמה:  להכריז על העיר קלנסואה כעיר למיקוד מאמץ תכנון ופיתוח על פי תכנית חומש שהעירייה הכינה

עבד אלבאסט סלאמה:  תכנית זו, מבקשים להביא ביוזמת משרד הפנים לממשלה בכדי לקבל החלטה לאמצה ולבצע אותה

עבד אלבאסט סלאמה:  בפגישת העבודה המבוקשת נציג בפניכם את התכנית וגם נשלח אותה לפני הפגישה לבחינה

עבד אלבאסט סלאמה:       אדוני חנוך וכל הנכבדים וכל מי ששומע אותנו, אנחנו עם עצב, עם כאב, הפתרונות בידיכם, התכנון בידיכם, השינוי בידיכם, ההחלטה בידיכם, ובקשתי אליכם כראש רשות, כאזרח במדינה הזאת, היא לייצר ולהפחית את המתח, להפחית את הכאב שאנחנו עוברים מהרציחות ולהסתכל עלינו כאזרחי מדינת ישראל ולתת לנו צדק

עבד אלבאסט סלאמה:  אני בטוח שהצדק ישנו, אני מקווה שנצא מכאן עם פתרונות ועם נחת ושלווה ושקט ובשורות טובות ותודה רבה לכם

חנוך דב מילביצקי: תודה

חנוך דב מילביצקי:  מינהל התכנון

ליאור רגב: בוקר טוב

ליאור רגב:  אני הנציג של מחוז מרכז

ליאור רגב:  תכנון זה משהו מורכב, זה לוקח מגוון אינטרסים ושיקולים ואילוצים שקיימים בשטח ואי אפשר בתכנון לאשר הכול, יש אילוצים שונים

ליאור רגב:  לגופו של עניין, רשויות שרוצות ובאות אלינו אנחנו יושבים איתם ומקדמים תכניות ומה שאפשר מאשרים ומה שאי אפשר לא

ליאור רגב:  לתכנון יש הרבה אספקטים, מתכניות נקודתיות, מקומיות, תכנית מתאר מחוזית וגם תכנית מתאר ארצית שצריכים – אני יודע שחלק מהבקשות פה, המשמעות שלהן זה שינוי כולל לתכנית מתאר ארצית, לתמ"א 35 ולא הכול אפשר לאשר

ליאור רגב:  שוב, אני לא אשב פה ואבדוק, לא מציגים פה תכנון אמיתי - - -      

ארז מלול: לא, אבל ספציפית על קלנסואה

ארז מלול:  תתייחס אליו אישית

ליאור רגב: אני אתייחס

עבד אלבאסט סלאמה: גם תתייחס לתכנית 35 על תיקון 1, תסביר את ה-2,800 איפה נתקעו גם

עבד אלבאסט סלאמה:  תסביר להם שיבינו מה עשיתם בתמ"א 35

עבד אלבאסט סלאמה:  תגידו את האמת

חנוך דב מילביצקי: אבל, אדוני ראש העיר, אנחנו דנים פה היום בקלנסואה, בטייבה וגם בטירה

אחמד טיבי: כן, שלושת היישובים

חנוך דב מילביצקי: אני רוצה שהוא יסיים

נאדי תאיה: צריך להדגיש שליאור הוא בתפקיד חדש, נכון? מה התפקיד שלך עכשיו?      

ליאור רגב: אני אחראי על התחומים שלכם, ראש צוות

נאדי תאיה: אבל מי היה קודמך? מתי החלפת אותו, גיא קפלן?      

ליאור רגב: לא, אני לא החלפתי את גיא קפלן, אני הייתי תחת גיא קפלן, אבל אני מכיר את הנושא טוב

ליאור רגב:  כמו שאמרתי, יש אילוצים ולא הכול אפשר - - -     

חנוך דב מילביצקי: ליאור, תהיה איתי שנייה

חנוך דב מילביצקי:  שאלה שנייה, אני עכשיו מדבר רק על קלנסואה בינתיים, הרשות פנתה אליך וביקשה לעשות איזה שהיא הסדרה תכנונית, נכון? לא אליך, אליכם

ליאור רגב: נכון

חנוך דב מילביצקי: איפה זה עומד?      

ליאור רגב: מדובר פה על, מה שראש העיר הציג, מסמך מדיניות שהתחילו להכין לקלנסואה

ליאור רגב:  גם המסמך הזה קודם בשיתוף עם הרשות, היו מחלוקות ואי הסכמות ובאמת לא הגענו להסכמות

ליאור רגב:  בעקבות הבקשה של ראש העיר, יותר נכון זה היה יותר של צוות התכנון, קבענו ישיבה, כמו שראש העיר ציין, ב-25, ואנחנו נשב איתם ונראה איך - - -     

עבד אלבאסט סלאמה: אני חייב, אני חייב - - -      

חנוך דב מילביצקי: שנייה, אדוני ראש העיר

חנוך דב מילביצקי:  אחר כך

חנוך דב מילביצקי:  תן לי שתי דקות

חנוך דב מילביצקי:  השאלה שלי היא כזאת, מתוך כלל האדמות בקלנסואה שהן בייעוד חקלאי ונעשה בהן שימוש שהוא לא חקלאי, כמה מתוך האדמות הללו לשיטתך ניתן יהיה להגיע לאיזה שהוא שינוי של הייעוד הזה או הסדרה של שימוש שמתבצע בפועל?      

ליאור רגב: זה לא יהיה רציני מצדי לנקוב - - -     

חנוך דב מילביצקי: לא דנתם בזה? בערך

ליאור רגב: דנו

חנוך דב מילביצקי: בערך, חצי? רבע? הרוב

ליאור רגב: לא רוב

חנוך דב מילביצקי: לא רוב?      

ליאור רגב: לא רוב

ליאור רגב:  פחות מחצי אפילו

חנוך דב מילביצקי: האם יש איזה שהוא ניסיון או איזה שהוא רצון לבוא ולייצר – למשל ראיתי שבטירה הם רוצים גם לייצר איזה שהוא אזור תעשייה וגם איזה שהיא רצועה כלכלית, יש משהו כזה גם בקלנסואה שרוצים לעשות?      

ליאור רגב: בקלנסואה, מבין שלושת היישובים שנמצאים פה היום, אני חייב לציין שהתכנון הוא הכי פחות –      

חנוך דב מילביצקי: מתקדם?      

ליאור רגב: מתקדם ומורגש

ליאור רגב:  אפילו ברמה הנקודתית לדברים שאפשר לאשר

חנוך דב מילביצקי: השאלה שלי היא נוספת, האם אפשר לצורך העניין לקיים אולי איזה שהיא ישיבה מקיפה יותר אצלכם עם אנשי המקצוע שלהם ולראות סביב הבעיה כרגע, יש הרבה בעיות תכנון, אני בטוח, אבל אני מדבר כרגע על נושא הדיון שלנו, זה הנושא של השימוש באדמות חקלאיות שלא לצורך חקלאי

חנוך דב מילביצקי:  לבוא וכתוצאה מהישיבה הזו לתת לנו איזה שהוא מידע, איזה שהיא קריאת כיוון לגבי לאן אנחנו לוקחים את זה?      כי מצד אחד ברור לי, כמו שאמרתי קודם, שמדינת ישראל כמדינה ריבונית לא יכולה להשלים עם מצב שבו מתבצעת פעולה שהיא בניגוד לחוק, לא יכולה, מצד שני אנחנו כמדינת ישראל במשך עשרות רבות בשנים לא דאגנו להסדרה התכנונית במקומות הללו

חנוך דב מילביצקי:  יכול להיות מ-80 סיבות, מישהו טוען שזו אשמתנו, מישהו אחר יגיד שזה אשמת הרשויות, אני לא נכנס כרגע למי אשם, אני מנסה כרגע לייצר מצב שבו האנשים שמפעילים שם עסקים, שמתפרנסים במקומות האלה, דווקא בערים הקשות האלה יותר, שיש שם פשיעה, ודווקא האנשים האלה לא משתתפים ברובם בפשיעה והם נאחזים ונלחמים כדי להיות אזרחים נורמטיביים, אנחנו צריכים לעזור להם

חנוך דב מילביצקי:  משם אני בא

חנוך דב מילביצקי:      לכן אני מנסה לשאול, האם אתה חושב שיהיה אפשר להקים איזה שהוא צוות משימה אצלכם שיתמקד בנושא הזה ותוך X זמן, תגידו לי אתם, יבוא ויראה לנו: תקשיבו, אנחנו חושבים ככה וככה וככה, וינסה להציג פתרונות

חנוך דב מילביצקי:  אפשר לעשות דבר כזה?      

ליאור רגב: כמו שציינתי וציין ראש העיר, במקרה של קלנסואה נקבעה ישיבה ספציפית על מסמך תכנוני שהוכן ואנחנו נשב על זה ובהחלט יהיה אפשר, תוך חודשיים אני מעריך יהיה אפשר לתת כיוון

ליאור רגב:  אני חייב לציין שאותו מסמך, אגב, זה לא סטטוטוריקה, זה מסמך ש - - -     

חנוך דב מילביצקי: אני מבין איזה מסמך

עבד אלבאסט סלאמה: יש לי תשובה ברורה

עבד אלבאסט סלאמה:  תשמע, הוא שאל אותך שאלה והוא אומר מתי מתי, אני אגיד לך וזו התשובה, איזה משרד נתתם לנו ב-2017 בשביל לטפל בתכנית המתאר? משרד ערן מבל, נכון? הוא ערך לכם את כל התכניות

עבד אלבאסט סלאמה:  אתם אלה שמיניתם אותו והוא ערך כל מה שנוגע בקלנסואה

עבד אלבאסט סלאמה:  אתם קיבלתם אותו? גם לא הסכמתם

עבד אלבאסט סלאמה:  זו השאלה שלך

עבד אלבאסט סלאמה:  אנחנו חמש שנים יושבים עם משרד ערן מבל, לא קיבלתם אותו

וליד טאהא: חנוך, משפט

וליד טאהא:  השאלה שלך לא צריכה להיות מופנית לפקיד אלא למקבלי ההחלטות

חנוך דב מילביצקי: אני אגיע למקבלי ההחלטות

וליד טאהא: זו שאלה של מקבלי ההחלטות, לא צריך לשאול אותו

וליד טאהא:  אתם כמקבלי ההחלטות - - -     

חנוך דב מילביצקי: לא, אני אגיד לך למה אני צריך לשאול אותו

עבד אלבאסט סלאמה: אבל הדברים שלו נוגעים לליבו של עניין

וליד טאהא: אני יודע, אני יודע מה אני אומר גם

חנוך דב מילביצקי: אני אסביר לך למה, מכיוון שאם נניח הוא היה נותן לי תשובה: תקשיב, לפי בדיקה ראשונית שעשינו אין שום סיכוי להסדרה בשום דבר, אז אנחנו נמצאים במקום אחר

וליד טאהא: אין כזה דבר

חנוך דב מילביצקי: לכן אני מנסה קודם כל להבין את המצב המקצועי

חנוך דב מילביצקי:  אחר כך מקבלי ההחלטות בסדר, זה שלב ב'

חנוך דב מילביצקי:  אני כרגע מנסה להבין את הנושא הזה

נאדי תאיה: אפשר הערה בקשר לשאלה שלך? אתה שאלת על אדמות חקלאיות ואני אומר לך, לפי תכנית המתאר שלנו ולפי מה שאושר בתמ"א 35 תיקון 1, בין תכנית המתאר לבין גבולות תמ"א 35/1 שמייעדת את השטח הזה לבנייה, בסביבות 2,900 דונם יש לנו

נאדי תאיה:  קרוב ל-3,000 דונם יש לנו רזרבה של אדמה ומבנים חקלאיים שאנחנו מדברים עליהם, כ-90% מהמבנים נופלים בשטח הזה שהוא מיועד לפי תכנית מתאר ארצית לבינוי ופיתוח עירוני

נאדי תאיה:  זה לשאלתך

נאדי תאיה:  האופק התכנוני לאנשים האלה ישנו

חנוך דב מילביצקי: הוא קיים?      

נאדי תאיה: הוא קיים

חנוך דב מילביצקי: במקום הזה?      

נאדי תאיה: במקום הזה

נאדי תאיה:  אם לא היה, איפה הבעיה? הבעיה מחוץ לתמ"א 35/1, שם השטחים החקלאיים לא ניתן להסדיר, רק חקלאות

נאדי תאיה:  אבל ב-3,000 דונם האלה הקיימים ניתן לפי תכנית המתאר הארצית להסדיר את כל הבנייה ולהכשיר אותה

עבד אלבאסט סלאמה: הבקשה שלנו, חנוך, קודם כל להקפיא את כל העניינים והסדרת המבנים הקיימים

עבד אלבאסט סלאמה:  בנייה חדשה לא תהיה, בשום פנים ואופן, לפחות לדאוג לזה, כמו שציינו חבריי טיבי וטאהא – אני יש לי 40-30 שנה מבנה קיים ויש היתר וגם צריך לשלם על זה ולקבל התראה

עבד אלבאסט סלאמה:  כולם ככה

עבד אלבאסט סלאמה:  ההסדרה קיימת ב-3,000 דונם, בתכנית המתאר שאנחנו עורכים ועובדים וכבר חמש שנים מעכבים אותה

עבד אלבאסט סלאמה:  ומתי היא תסתיים? עד 2040? שוב פעם נחזור לאותו סיפור של תכנית מתאר ל-2020 ואנשים יסבלו?      

חנוך דב מילביצקי: אדוני ראש העיר, אני מבין את הכעס ואני מבין את הכאב, רק שאני חושב שהדרך הנכונה היא ללכת ביחד לדבר הזה ופחות להטיל האשמות

עבד אלבאסט סלאמה: בסדר גמור, מקובל

חנוך דב מילביצקי: חבריי חברי הכנסת, כן

יוסף עטאונה: ברשותך כמה משפטים

יוסף עטאונה:  אני רוצה להגיד על הדיון המאוד חשוב שיזם חברי ד"ר אחמד טיבי, אבל בדיון כזה, וכחבר ועדת פנים קיימנו דיונים על כל מיני נושאים, אני חושב שאי אפשר לקיים את הדיון הזה בכללי, בסיסמאות, צריך לרדת לשטח, למציאות, כי האנשים האלה שיושבים בחדר מסביב לשולחן, הם מקבלים קנסות כל יום

חנוך דב מילביצקי: אני יודע

יוסף עטאונה: אני בא מהנגב ומבין את המצוקה שלהם

יוסף עטאונה:  כל יום אני מקבל בווטסאפ שלי מהנגב על התראות ועל קנסות ולכן אם אנחנו כוועדה, ואני פונה אליך כיושב ראש, אנחנו צריכים לקיים דיון, לא מספיק מינהל התכנון, צריך גם מינהל התכנון והיחידה הארצית לאכיפה וגם אנחנו ככנסת כאכיפה

יוסף עטאונה:  כי מצד אחד מינהל התכנון, יש לו את כל הזמן שבעולם לא לתכנן, הכותרת שלו מינהל התכנון היא לתכנן, אבל במציאות הקיימת יש לו את כל הזמן שבעולם לא לתכנן בשום פנים ואופן

יוסף עטאונה:  ומצד אחר מרימים חרב על האנשים האלה, יחידת אכיפה ארצית, שבאה אחרי חוק קמיניץ, וכל יום מחלקת קנסות

יוסף עטאונה:       מצד אחד מחלקים קנסות, מצד שני אין תכנון

יוסף עטאונה:  האחריות של התכנון היא על המדינה, היא צריכה לקדם את התכנון, היא צריכה לייעל את תהליך התכנון בתכניות

יוסף עטאונה:  יש תכנון בשלושת היישובים האלה, בקלנסואה, בטירה ובטייבה, ולכן השאלה שנשאלת בתכנון הקיים, בתכנון החדש שהם מקיימים, בתכנון שמתהווה ביישובים האלה, איך אנחנו נותנים את המענה ואפשר לתת מענה

יוסף עטאונה:       כבוד היושב ראש, עוד שעה וחצי, עוד שעתיים, יש דיון בחדר הזה בוועדה, אתה יודע על מה? לקדם הסדרת מבני מגורים לרועים בשטח מרעה

יוסף עטאונה:  בשטחי מרעה, דיון בוועדה, של אלקין, מקדמים אותו, איך להקים מבנה חקלאי

יוסף עטאונה:  זה של אלקין בתמיכת הממשלה, כבוד היושב ראש

חנוך דב מילביצקי: חבר הכנסת עטאונה, אני פה כי פנו אליי אנשים מטירה ואני מנסה לעזור

חנוך דב מילביצקי:  הנושא של הטלת האשמות וזה שזה ככה וזה שזה אחרת, אני מבין - - -      

יוסף עטאונה: זה לא האשמות, חנוך

יוסף עטאונה:  תתמקד איתי, אנחנו באותו כיוון

יוסף עטאונה:  אני חותר לאותו כיוון שלך

עאידה תומא סלימאן: אלה העובדות, מתקיים דיון או לא מתקיים

יוסף עטאונה: מתקיים דיון או לא

חנוך דב מילביצקי: אני מנסה, אבל בואו נדבר על מה שאנחנו מדברים עכשיו ולא על - - -     

עופר כסיף: זה רלוונטי כי זה נגזרת של עיקרון הצדק החלוקתי

עאידה תומא סלימאן: כשרוצים להיות יצירתיים ולעשות חוקים ולאשר דברים אפשר

חנוך דב מילביצקי: אני מאמין שאפשר להיות יצירתיים

עאידה תומא סלימאן: אז הוא נתן דוגמה

חנוך דב מילביצקי: נכון, אני מאמין שאפשר להיות יצירתיים

חנוך דב מילביצקי:  אני בטוח שאפשר וזה בדיוק מה שאני מנסה לקדם עכשיו

אחמד טיבי: אני רוצה להגיד הערה, ברשותך

אחמד טיבי:  אנחנו כולנו כאן מאוחדים, אנחנו רוצים לגייס אותך כיושב ראש עכשיו וגם כחבר בקואליציה למצוא פתרון

אחמד טיבי:  דיברת על הסדרה, אנחנו רוצים תוצאות, לא רק הטחות

אחמד טיבי:  אנחנו גם רוצים לתאר את המצב, ראית את הכאב שבו דיבר ראש העיר

יוסף עטאונה: אי אפשר לרמות את האנשים האלה, כי אני אגיד לך - - -      

אחמד טיבי: יש סגן ראש עיר ושניים סגני ראש עיר מטירה בהמשך

יוסף עטאונה: חנוך, עוד הערה

יוסף עטאונה:  בנקודת הזמן שאנחנו יושבים עכשיו בדיון הזה התהליך הוא לא בכיוון הנכון, ואני אגיע גם לאכיפה, כי ביחידה הארצית לאכיפה מקדמים איך להקל עליהם את האכיפה והסכומים שנתנו לאנשים ושיעשו את זה דרך מרכז הקנסות בצורה יותר מהירה

חנוך דב מילביצקי: תיכף נגיע לאכיפה

יוסף עטאונה: המצב שלהם, שהם עומדים, אנחנו לא יכולים לשקר להם, המצב הולך ויותר גרוע

חנוך דב מילביצקי: היועצת המשפטית של הרשות לאכיפת מקרקעין פה, אני אתן לה להתייחס, רק ברשותךְ, אחרי שנשמע מכל הרשויות שתרכזי בצורה מרוכזת

חנוך דב מילביצקי:  לכן נמצאות פה שתי הזרועות שהן רלוונטיות, זרוע אחת זה זרוע התכנון, זרוע אחת זה זרוע האכיפה

חנוך דב מילביצקי:  אז אני כרגע עדיין נמצא בשלב התכנוני

חנוך דב מילביצקי:  אחרי שאני אבין, בגלל שאני חדש פה בנושא הזה, אני רוצה להבין את המצב התכנוני, אחרי שנבין את המצב התכנוני נעבור לדבר על האכיפה

חנוך דב מילביצקי:  מבטיח, בסדר?      

יוסף עטאונה: צריך לעשות את זה בשילוב, כי בינתיים מה שנמצא בשטח זה אכיפה

יוסף עטאונה:  אנשים כל יום מקבלים קנסות, את זה צריך לעצור, ואנחנו בעד לתכנן וביחד נתכנן עם האנשים

חנוך דב מילביצקי: הבנתי

נאדי תאיה: אני רוצה לסכם על קלנסואה

חנוך דב מילביצקי: אבל קצר

עבד אלבאסט סלאמה: לפני שתסכם, צריך לדעת, אתם תסלחו לי, אני חייב להתפרץ בכל עת, אדוני חנוך, אתה שומע אותי?      

חנוך דב מילביצקי: שומע

עבד אלבאסט סלאמה: קלנסואה, תראה איזה עונש, אני לא יודע איך נפל ונחת עליה, תשתיות לאומיות יש לנו

עבד אלבאסט סלאמה:  יש לנו קווי מתח, שלושה קווי מתח בתוך קלנסואה, יש לנו נחל אלכסנדר, יש לנו כביש 444, יש לנו כביש 6, יש לנו הרבה תשתיות לאומיות שמענישות את קלנסואה

עבד אלבאסט סלאמה:  כל הדברים האלה, בלי כוחות עזר שלכם לא נתקדם

עבד אלבאסט סלאמה:  ואל תחשיב את זה האשמות, תחשיב את זה פניות כואבות

חנוך דב מילביצקי: בסדר

חנוך דב מילביצקי:  כן, אדוני המהנדס

נאדי תאיה: ראש העיר לקח ממני חצי מהדברים שרציתי להגיד

חנוך דב מילביצקי: זה התפקיד שלו

נאדי תאיה: אני מתחבר עם חבר הכנסת ווליד טאהא, הוא תיאר את המצב טוב מאוד, הוא אמר עיר מוכה ואני אומר עיר מדממת, עיר פצועה

נאדי תאיה:  העיר הזאת צריכה לקבל תשומת לב מיוחדת בגלל כל הדברים שאמר ראש העיר, בגלל כל התשתיות הלאומיות שעוברות בעיר, שמפריעות ולא נותנות לתכנון הולם עתידי ברזרבות הקרקע הקיימות

נאדי תאיה:  אני תופס את המפה וכל מה שתיאר ראש העיר, הנה כבישים כאן וחשמל כאן, עוד כביש כאן וכביש כאן, נחל מכאן, העיר הזו מדממת, וכל זה על חשבון בעלויות של אדמות פרטיות

נאדי תאיה:       הבקשה שלי, גם בגלל המחסור התקציבי שנמצא בעירייה לתת תשומת לב מיוחדת לקלנסואה וקיים צורך מוכח להתערבות ממשלתית על ידי קבלת החלטה בהכרזה על העיר קלנסואה לטיפול ממשלתי מיוחד ומיקוד מאמץ בה

נאדי תאיה:  זאת הבקשה שלי

אחמד טיבי: טיפול ממוקד

אחמד טיבי:  יש גם את טייבה ואת טירה

אחמד טיבי:  מי רוצה לדבר מטייבה? יש גם ועד עממי ויש כאן סגן ראש העיר

יוסף ג'ומעה: אני עורך דין ג'ומעה, אני מייצג חלק מבעלי הקרקעות

חנוך דב מילביצקי: מאיפה?      

יוסף ג'ומעה: מטייבה

חנוך דב מילביצקי: ומי עוד נמצא פה מטייבה?      

פאדי בלעום: עורך דין בלעום, יושב ראש ועד עממי בטייבה

אחמד טיבי: ומאלק עאזם, סגן ראש העיר וסובחי חאג' יחיא, מבעלי הקרקעות

חנוך דב מילביצקי: אז בוא נתחיל עם סגן ראש העיר

מאלק עאזם: תודה לך שנתת לי את זכות הדיבור

מאלק עאזם:  אני קודם כל מודה לך, מודה לחברי הכנסת הערביים שנמצאים פה, וגם בעלי הקרקעות והנציגים שלהם

מאלק עאזם:  גם אני מודה לד"ר אחמד טיבי, לולא יוזמתו לא היינו נמצאים פה

מאלק עאזם:  כל ההפגנות וכל התרחישים שהיו בטייבה, לא רק בטייבה, אני מדבר על אזור המשולש, גם בנגב וגם בגליל, אבל בפרט אנחנו באנו כנציגי טייבה, טירה וקלנסואה

מאלק עאזם:  לכן הודיתי לאחמד טיבי כשהיינו בהפגנה האחרונה

מאלק עאזם:       לא רוצה להרחיב את הדיבור, אני באתי לייצג את טייבה וראיתי לנכון לדבר על החקלאות שהייתה בטייבה

מאלק עאזם:  אנחנו חווינו אותה, ד"ר אחמד טיבי, אני ואתה, בשנות ה-50 ומעלה וראינו שכל האזור החקלאי היה ירוק גרידא

מאלק עאזם:  היום כשאתה הולך לאזור החקלאי אתה תמצא בו תשתיות לאומיות, אתה תמצא בו כביש 6, אתה תמצא בו כביש 444 העתידי וגם תוואי הוואדי שמרחיבים אותו לעוד בסביבות 50 מטר, וכל זה פוגע בעיר טייבה

מאלק עאזם:       נתנו את הכול, המדינה נתנה את הכול

מאלק עאזם:  טייבה, כמו שאמר חברי עבד אלבאסט, היא גם מוכה לא פחות מקלנסואה

מאלק עאזם:  בעלי הקרקעות האלה הוציאו היתרים רשמיים, הם נמצאים בוועדת התכנון והבנייה בטייבה, חוקיים לכל דבר

מאלק עאזם:  יש כאלה שהרחיבו עוד עשרה מטר פה, עוד עשרה מטר שם, והם מקבלים כמו שאומרים על הראש בגלל ההרחבה של המחסנים החקלאיים

מאלק עאזם:  הם חוקיים לכל דבר

חנוך דב מילביצקי: המחסן נבנה לפי היתר, הוא רק לא משמש כמחסן

מאלק עאזם: רוב המחסנים נבנו לפי היתרים

חנוך דב מילביצקי: הבעיה היא בייעוד, לא במבנה

מאלק עאזם: גם אני קיבלתי התראה והבן שלי ואחותי קיבלו התראות, המחסנים במאה אחוז, לא מחסנים שגלשו לעוד מטר אחד או שניים

חנוך דב מילביצקי: אבל הבעיה היא בייעוד, לא במבנים עצמם

מאלק עאזם: הייעוד חקלאי, בסדר, לא אמרתי שזה צריך להיות לשימוש אחר

מאלק עאזם:  לכן אנחנו מבקשים שאתם תיקחו את זה בחשבון, שבעלי האדמות החקלאיות, שלא ייפגעו, ואנחנו נעמוד לצדם לאורך כל הדרך

אחמד טיבי: תודה, מאלק

אחמד טיבי:  ידברו יוסף וסובחי

סובחי חאג' יחיא: כבוד יושב ראש ועדת הפנים וחברי ועדת הפנים של בית הנבחרים הישראלי, לי קוראים חאג' יחיא סובחי, אני מייצג את ועד החקלאים הניזוקים שהונפקו כנגדם התראות בחודש האחרון בטייבה

סובחי חאג' יחיא:  מדובר פה על שטח חקלאי שמשתרע בערך על 6,000 דונם שהוא נמצא מערבית מכביש 6, תוחמים אותו מערבה ודרומה וצפונה טירה וקלנסואה

סובחי חאג' יחיא:  זאת אומרת השטח הקולקטיבי שנמצא על 6,000 דונם הוא פשוט מאוד מוגבל מבחינת ההתפתחות, שזה כביש 6 מזרחה, טירה וקלנסואה מהצד המערבי וגם מושב עזריאל

סובחי חאג' יחיא:       טוב, זה לא עניין שלנו

סובחי חאג' יחיא:  אני בתור חקלאי באתי להציג את המצוקה שאנחנו נתונים בה עקב הנפקת ההתראות האלה

סובחי חאג' יחיא:  ההתראות האלה דיברו על שלושה סעיפים מרכזיים

סובחי חאג' יחיא:  הסעיף הראשון זה בנייה לא חוקית בשטח חקלאי, הסעיף השני הוא שימוש לא חוקי בקרקע חקלאית ובסעיף השלישי דיברו על התראות לקנסות של סכומים אסטרונומיים שנעות בין 300,000 ל-600,000 שקל ואפילו מיליון שקל

סובחי חאג' יחיא:  הסעיף הרביעי זה הזמנה לחקירה ושימוע, כאילו הפחדות

סובחי חאג' יחיא:       אני בתור חקלאי שאני עמל יום ולילה בקרקע שלי ואני עובד בשביל לפרנס את המשפחה שלי ושאנחנו נמשיך לחיות כאזרחים נורמטיביים, שומרי חוק, כל בקשתנו היא לקבל את זכויותינו המלאות, אם זה האזרחיות ואם זה הבסיסיות ואם זה האנושיות

סובחי חאג' יחיא:  ואני רוצה לדבר אל ליבכם, תרגישו את המצוקה של החקלאים שאנחנו נתונים בה, אחרי קורונה, אחרי כל ההתפתחות הזאת של החקלאים, שכל ההתפתחות התפתחה לנגב ואנחנו החקלאים במרכז מקופחים

סובחי חאג' יחיא:       אנחנו נמצאים על שטחים חקלאיים שהם בבעלות פרטית, אין לנו, אנחנו לא קיימים, לא על שטח של מדינת ישראל, של אדמות מדינה כביכול, או אדמת אפוטרופוס או אדמת מינהל, זאת אדמה פרטית

סובחי חאג' יחיא:  השטח החקלאי היה כל הזמן בייעוד חקלאי, מזה כמה שנים כל השטח הזה, כל הקולקטיב הזה של 6,000 דונם, הוא עבר לייעוד נחל וסביבתו

סובחי חאג' יחיא:  נחל וסביבתו מקנה לנו פריבילגיות מה להשתמש, מה לעשות

סובחי חאג' יחיא:  נחל וסביבתו נותן לי צימר, נותן לי בית מלון, נותן לי קיוסק, מסעדה, בריכת שחייה, מגרש כדורגל, נופש ופנאי, פנאי וספורט, מוזיאון חקלאות, תיירות חקלאית, והשורה ארוכה

חנוך דב מילביצקי: כמו בירקון

סובחי חאג יחיא: נכון, זה בדיוק

סובחי חאג יחיא:  זה נופל תחת הקטגוריה של נחלים

סובחי חאג יחיא:  מה שאנחנו מבקשים בתור חקלאים, שיניתם את היעד של הקרקע הזאת, תנו לנו יד

סובחי חאג יחיא:  פנינו קודם כל להידברות, פנינו לשיח, פנינו לתובנה הדדית שתהיה בינינו מבחינה תכנונית

סובחי חאג יחיא:  אני לא מהנדס, אני פונה לכל ברי הסמכא שהם יכולים לקדם את התכנית הזאת על מנת לעשות מפורטת בשטח הזה, כקולקטיב, כל השטח הזה

סובחי חאג יחיא:       אני רוצה לדבר על ההתראות האלה שנשלחו, הרבה התראות חולקו על בניינים שהם לא ברי קיימא, הם או כמה לוחות של אסכורית, או מבנה יביל, או איזה לול קטן של תרנגולות

סובחי חאג יחיא:  אדוני היושב ראש, תתפלא לשמוע, שלחו התראות על שני סלעים ממוקמים אחד על השני, גובה של 70 סנטימטר וגם על לול תרנגולות

יוסף ג'ומעה: זה לא היה התראה, זה היה צו הריסה מנהלי

סובחי חאג יחיא: אני מבקש לא לקטוע אותי כי אני רוצה לשפוך את כל הזעם ש - - -     

אחמד טיבי: סובחי, אתה עושה את זה מצוין ומעולה

אחמד טיבי:  תמשיך

סובחי חאג יחיא: מה שאני מבקש מכבוד היושב ראש, תנו לנו להרגיש שאנחנו אזרחים שווים לכל דבר

סובחי חאג יחיא:  אני לא רוצה להיכנס עכשיו לתחום הפוליטי

סובחי חאג יחיא:  במקום לאלץ אותנו ולדחוק אותנו לפינה, שהילדים שלנו יילכו ויתנגדו למה שקרה לנו בזריקת אבנים ובשריפת צמיגים, אנחנו לא בעד אנרכיה, אנחנו לא בעד התקוממות עממית, אנחנו לא בעד מרד, מה שאנחנו מבקשים זה לחיות כאנשים נורמטיביים בעלי זכויות

חנוך דב מילביצקי: אתה חקלאי, נכון?      

סובחי חאג יחיא: אני חקלאי

חנוך דב מילביצקי: אתה עושה שימוש חקלאי בקרקע, אתה לא מאלה שעושים שימוש שהוא לא חקלאי בקרקע

סובחי חאג יחיא: יפה מאוד

חנוך דב מילביצקי: אז מה הבעיה שלך? אני מבין שהמצב שלך הוא גם מצב של אנשים אחרים

סובחי חאג יחיא: רוב הבעיות שלנו בטייבה הן זהות, להפריד מהבעיות של קלנסואה וטירה

סובחי חאג יחיא:  בטירה למשל, אני לא רוצה לדבר על העניין הזה

חנוך דב מילביצקי: עזוב את טירה, מה הבעיה? תסביר לי מה הבעיה, הבעיה היא המבנים הלא חוקיים או השימוש?      

סובחי חאג יחיא: הבעיה מתמקדת בצורה כזו, כל ההתראות שהונפקו הונפקו נגד מחסנים חקלאיים במשקים בטייבה

סובחי חאג יחיא:  חלק מהמחסנים האלה קיימים הרבה לפני קמיניץ והם עם רישיון וחלק מהם בלי רישיון וחלק מהם עם רישיון ועם חריגה

חנוך דב מילביצקי: ובכולם נעשה שימוש חקלאי?      

סובחי חאג יחיא: הכול שימוש חקלאי

סובחי חאג יחיא:  אני אדבר על העניין החקלאי

סובחי חאג יחיא:  כבוד היושב ראש, אתה בן אדם מלומד ומבין עניינים, ואנחנו הראש שלנו מתפתח לפי איך שהשנים מתקדמות

סובחי חאג יחיא:  בשנת 65' נחקק החוק הזה של ועדת התכנון והבנייה, אם זה הארצי ואם זה המחוזי, אז הפלחים היו הולכים עם חמור ומחרשה פשוטה וקלשון וטוריה וחרמש ומעבדים את הקרקע שלהם

סובחי חאג יחיא:  אנחנו היום נמצאים בעידן של 2023, ב-2023 אני חורש את הקרקע שלי עם טרקטור, עם מתחחת, עם מרסס

סובחי חאג יחיא:  הפרי שלנו, בשביל לאחסן אותו, בשביל להגיע איתו בטיב האופטימום שלו אתה צריך לאחסן אותו בבית קירור, אז אתה צריך חדר קירור

סובחי חאג יחיא:  חומרי הדברה, אתה חייב לאחסן אותם בתוך מחסן שהוא שומר על טמפרטורה מסוימת ועל לחות מסוימת, מה שדורש המשרד לאיכות הסביבה

סובחי חאג יחיא:       העניין שלנו הוא כזה, כשאני עובד בקרקע, למשל היום יש בטייבה משקים של תאנים, תאנים אנחנו מתחילים לקטוף משעה עשר בלילה עד שש ושבע בבוקר, הקטיף הוא בלילה, על מנורות שממוקמות על הראש

סובחי חאג יחיא:  סתם דוגמה אני נותן לך את העניין של התאנים

סובחי חאג יחיא:  יש דברים שוליים שהם מחייבים אותי לשהות בשטח שלי בלילה, זו עבודת לילה

סובחי חאג יחיא:  כבוד היושב ראש, רוב הפעילות החקלאית היום היא מודרנית, היום אנחנו נמצאים בעידן מחשב השקיה שעובד על wi fi, זה לא להתחיל לחפור תעלות בשביל שהמים יהיו - - -      

חנוך דב מילביצקי: סובחי, תהיה איתי שנייה

חנוך דב מילביצקי:  אני עד עכשיו לא הצלחתי להבין האם הבעיה היא על מבנים שנבנו ללא היתר, זו הבעיה? זאת אומרת שיש מבנה שהוא אמור להיות 50 מטר והוא בסוף 80 מטר, או שיש מבנה שלא קיים לו היתר בנייה בכלל או שיש מבנה שנבנה כמחסן חקלאי ובפועל משמש כמסגרייה? זה מה שאני מנסה להבין

חנוך דב מילביצקי:  אני מנסה להבין איפה הבעיה, כי אתה מתאר לי מצב של חקלאות

חנוך דב מילביצקי:  זה, אם אני מבין נכון, מבחינה תכנונית הרבה פחות בעייתי מהמצב ששמענו קודם בקלנסואה

סובחי חאג יחיא: נכון

אחמד טיבי: בקלנסואה הכי קשה

סובחי חאג יחיא: הבעיה אצלנו, אין לנו את בתי העסק הגרנדיוזיים שמדברים עליהם

סובחי חאג יחיא:  אני אתן דוגמה פשוטה, אם אתה מניח, אצלי יש מכל סולר ויש לי כמה ברזלים חלודים ויש לי שם כמה ארגזים, אז הוא אומר לי שזה אחסנה, כאילו שאתה משתמש בשטח שלך כאחסנה

סובחי חאג יחיא:       אני אתן לך דוגמה פשוטה עליי

סובחי חאג יחיא:  אני עשיתי דשא סינתטי ורשתות, אפילו לא סגורות, כאלה שאתה יכול לראות בעדן וכמה פרוז'קטורים בשביל שאנשים יבואו וישחקו קט-רגל

סובחי חאג יחיא:  הוא שלח לי על זה 600,000 שקל

חנוך דב מילביצקי: זה אסור

חנוך דב מילביצקי:  זה בקרקע חקלאית אסור

חנוך דב מילביצקי:  אתה יודע איך אני יודע? כי אני ניסיתי לעשות את זה בפתח תקווה

חנוך דב מילביצקי:  אני בא מפתח תקווה, אני הייתי שם חבר מועצת עיר ובפתח תקווה, כמו בכל הארץ, יש בעיה של מגרשי כדורגל

חנוך דב מילביצקי:  רצינו לעשות מגרשי כדורגל באזור של הירקון, ששם זה גם כן סביבות נחל וכו', באנו למינהל התכנון אז ואמרנו שזה מה שאנחנו רוצים לעשות, אמרו לנו אסור, אין

חנוך דב מילביצקי:  אז זה למשל אני יודע שאסור

עאידה תומא סלימאן: זה מגרש מקומי, לא מקום שמשחקים בו

חנוך דב מילביצקי: לא, מקום שמשחקים?      

עאידה תומא סלימאן: הוא לא מדבר על מגרש כמו שאתה חשבת

חנוך דב מילביצקי: לא משנה

סובחי חאג יחיא: זה לא אצטדיון רמת גן, נכון

חנוך דב מילביצקי: לא, אני יודע

סובחי חאג יחיא: לא, הוא הבין אותי

חנוך דב מילביצקי: זה פשוט שיבואו חבר'ה וישחקו בערב, אני יודע, אבל זה אסור

חנוך דב מילביצקי:  זה החוק, מה לעשות? זה החוק קבע שאסור

סובחי חאג יחיא: יפה מאוד, הבנת אותי טוב מאוד, אבל הנקודה שאני רוצה לחדד אותה, אני מתכוון להבהיר את התמונה כמו שהיא קיימת, אם אני בא ושם שטח של דשא ואני משחק, אני והנכדים שלי, הוא טוען שאני משתמש בשטח בצורה אסורה

סובחי חאג יחיא:  איזה חוק? קצת היגיון

סובחי חאג יחיא:  בוא נחשוב קצת בכובד ראש

סובחי חאג יחיא:  אם אני שם כמה צעצועים לנכדים שלי לשחק מתחת לעצים, מה אני עשיתי פה, גן ילדים?      

חנוך דב מילביצקי: אני יכול שנייה לדבר עם עורך הדין שלך, ברשותך?      

סובחי חאג יחיא: בבקשה

חנוך דב מילביצקי: אדון עורך דין יוסוף, משפטית, במה הם מואשמים שם? תסביר לי

יוסף ג'ומעה: שימוש

חנוך דב מילביצקי: זאת אומרת שעיקר הבעיה זה לא המטרים, זה השימוש, גם פה

יוסף ג'ומעה: לכולם יש היתרי בנייה, קיבלו את זה כדין, הבעיה שם, הטענה היא טענה של שימוש

וליד טאהא: שימוש חורג מה שנקרא

יוסף ג'ומעה: אדוני, שם האזור עצמו, לפי התכנון, זה נחל וסביבתו

יוסף ג'ומעה:  זה בהתאם לתכנית תמ"מ 21/3

יוסף ג'ומעה:  בהתאם לתכנית עצמה בתקנון שם כתבו איזה שימושים אפשר לעשות

יוסף ג'ומעה:  מה הבעיה? הבעיה שאין שם תכנית מפורטת שתיתן ל - - -     

חנוך דב מילביצקי: ולכן אסור

יוסף ג'ומעה: לכן אסור

יוסף ג'ומעה:  מה הבעיה, אדוני? בתחילת דבריך אתה נגעת בשתי נקודות מאוד חשובות, ואני חושב שהן המהותיות, דיברת שמצד עשרות שנים המגזר היה חצר אחורית של המדינה, ובנקודה אחרת אתה אמרת שאנחנו בעד משילות ואנחנו לא נאפשר כמדינה וככנסת שיבוצעו עבודות שלא כחוק

יוסף ג'ומעה:  אנחנו אומרים לך, אדוני, בשם כל החקלאים שנמצאים שם, אנחנו אנשים ששומרים חוק, אנחנו נורמטיביים, אנחנו בעד משילות ואנחנו כן רוצים שיהיה חוק, אבל המחוקק כשהוא בא וקרא לחוק חוק התכנון והבנייה, זה אומר שקודם כל בואו תעשו תכנון ואחר כך תאכוף אותי

יוסף ג'ומעה:  אם אני מבצע עבירות, בוא בבקשה

יוסף ג'ומעה:       מה שאני אומר, אילו אנחנו מסתכלים על ההתנהלות של יחידת האכיפה מצד ויחידת התכנון, אנחנו רואים - - -      

חנוך דב מילביצקי: דבר איתי על התכנון, לא על האכיפה

יוסף ג'ומעה: לא, אני אגיד לאדוני מה הבעיה

חנוך דב מילביצקי: איפה הבעיה בתכנון? הבעיה בתכנון שעדיין אין שם תכנית מפורטת? זה הבעיה בתכנון?      

יוסף ג'ומעה: כן

יוסף ג'ומעה:  אם יש לנו תכנית מפורטת שם באזור לא היינו מגיעים היום לכנסת

חנוך דב מילביצקי: כן, אני יודע, אבל לא רק שאין תכנית מפורטת, יש המון המון שטחים ש - - -     

יוסף ג'ומעה: כי לא מקדמים, אדוני

יוסף ג'ומעה:  פשוט מאוד, החקלאי ברגע שהוא ניגש לעירייה ומבקש לקבל היתר לכל מטרה, לכל יעד, אז הוא נתקל בזה שלא מקדמים לנו את התכניות

יוסף ג'ומעה:  מהצד אתה שומע שהוועדה המחוזית כן מקדמת, אתה ניגש לוועדה המקומית ואומרים לך: תשמע, לא מקדמים תכניות, אז האזרח הפשוט רוצה להתקיים, טייבה היום זה לא טייבה לפני 20 שנה, אבל בוא ברשותך, תן לי אפשרות להתייחס לעניין של קצב העבודה, מצד התכנון זה איטי מאוד, והתגבור שהם עושים ביחידת האכיפה, זה לא באותם ממדים

יוסף ג'ומעה:  הייתי כן מקווה שיעבדו באותה הרמוניה ובאותו קצב, אבל לאכוף ולא לתכנן זה אבסורד, אדוני

סובחי חאג יחיא: אני רק רוצה לסכם, כי הוא קטע אותי

חנוך דב מילביצקי: סובחי, ממש בדקה

יוסף ג'ומעה: תן לי רק להשלים את הדברים שלי

יוסף ג'ומעה:  אדוני, בחלק מהמקרים היה לנו צו הריסה מנהלי למסלעה

יוסף ג'ומעה:  זאת אומרת שכשהם באו וחילקו את ההתראות הם חילקו את זה בצורה – לא עשו בדיקה, ואחרי שהגענו לבית המשפט, הגישו את הבקשה למתן צו הריסה מנהלי, הגשנו בקשה לביטול, הגענו לדיון ואז מתברר שאפשר לעשות את המסלעה לפי תקנה 31 והצו בוטל

יוסף ג'ומעה:  הקטע כאן, אדוני, שהחקלאי או האדם הנורמטיבי, להכניס אותו בהליך משפטי ובהוצאת כספים כבדים זה רק מכביד, אדוני

יוסף ג'ומעה:       אפשר לעשות את זה בצורה כזאת, ההמלצה שלי, בוא בינתיים נעכב את כל ההליך הזה של האכיפה, שבאמת הוועדה המקומית תשב עם הוועדה המחוזית למצוא פתרונות תכנוניים ולאט לאט מתקדמים, אבל לחלק ביום אחד 400-300 התראות זה כבר מעיד על משהו

לילך שלום: סליחה, באיזה יום חילקו 400-300 התראות?      

יוסף ג'ומעה: שנייה, ברשותך

יוסף ג'ומעה:  מה עוד, אדוני, שטייבה שילמה מחיר כבד בהפקעת אדמות בפרויקטים של תשתיות לאומיות

יוסף ג'ומעה:  הייתה הפקעה של כביש חוצה ישראל, הייתה הפקעה של קו המתח הגבוה, של קו הגז, של הרכבת, ואנחנו מדברים על אדמות בבעלות פרטית, אדוני

יוסף ג'ומעה:  מה עוד שיש עוד תכניות, עכשיו מדברים על עוד הפקעה לצורך עוקף טייבה 444 ו-553

יוסף ג'ומעה:  זאת אומרת יש מצוקה רצינית, אנחנו לא מבקשים שתאפשרו עבודות שהן לא חוקיות, לא, בוא ניתן להם לגיטימציה על ידי תכנון ובמידה שיש תכנון, ואני אומר לך אדוני, אם אחרי שיש לנו תכנון כבר יש עבירות כן תאכוף ולא לוותר

חנוך דב מילביצקי: אני מבין מה אתה אומר, אבל אתה יודע שזה קצת בעייתי מה שאתה אומר

יוסף ג'ומעה: אבל אדוני אמר את זה בתחילת דבריו, שעשרות שנים לא נעשה כלום כאן

חנוך דב מילביצקי: אני מבין, לכן צריך לנסות להגיע להסדר, אחרת לא היינו פה, אחרת אתה יודע, יש דוחות ותתמודדו בבית משפט

חנוך דב מילביצקי:  ברור שיש פה עניין שצריך להתייחס אליו, אבל להגיד שאנחנו מותחים איזה שהוא קו, אתה יודע שזה בעייתי מאוד ושאם אתה עושה את זה פה אתה תצטרך לעשות את זה בכל המדינה ואז אתה בבעיה גדולה

יוסף ג'ומעה: אדוני, היה בטבריה, הם עשו אותו דבר

יוסף ג'ומעה:  חבר הכנסת דוד ביטן

חנוך דב מילביצקי: חברת הכנסת תומא סלימאן, בבקשה

עאידה תומא סלימאן: תודה רבה, כבוד היושב ראש

עאידה תומא סלימאן:  אני חייבת להגיד שנושאי תכנון ובנייה הם לא המומחיות הגדולה שלי, אבל אני התעניינתי והגעתי כי אני מרגישה את המצוקה ואת הכאב של האנשים וזה מה שמעניין אותי

עאידה תומא סלימאן:  אני מאמינה שחוקי החיים הם הרבה יותר בדרך כלל חזקים וחשובים מכל החוקים שאפשר לחוקק אותם, אם הם צודקים או לא צודקים, כי חוקים מחוקקים בגלל שיש רוב, אבל יש חוקי חיים שאומרים שאנשים רוצים להתפתח ואנשים רוצים לחיות בכבוד, ואנשים רוצים להתרחב במקומות שהם גרים בהם, במיוחד אם האדמות והקרקעות הן קרקעות פרטיות

עאידה תומא סלימאן:      בעיניי זה בלתי מתקבל על הדעת, והייתה לנו שיחה אתמול ואתה התפלאת כשאמרתי שחלק מעיכוב התכנון להרבה מהכפרים והערים הערביות זה בגלל שרוצים לשמר חלק מהקרקעות כרזרבות להפקעות עתידיות ותכנון שהוא קשור לתשתיות המדינה

עאידה תומא סלימאן:  בגלל זה מעכבים את התכנון במדינה

עאידה תומא סלימאן:  בשבילך זה נשמע קצת הזוי, אבל אני חוזרת על זה

עאידה תומא סלימאן:  הרגשתי מהבעות הפנים בשיחה

עאידה תומא סלימאן:       אני רוצה להגיד, זה לא במקרה מה שעושים וההתנכלות הזו לאנשים שכבר יושבים על הקרקע הזו יותר מ-30 שנה

עאידה תומא סלימאן:  יש חלק שיש להם בתים ויש חלק שיש להם עסקים ויש חלק שיש להם מחסנים, כי עכשיו החליטו שהם רוצים לעשות עוקף חדש לכביש 444

עאידה תומא סלימאן:  הם רוצים לשנות את המסלול של 444, את ההיסטורי לבטל ולעשות עוקף

עאידה תומא סלימאן:  מה מפריע להם עכשיו? כי הם צריכים להפקיע אדמות כדי לעשות את העקיפה הזו וכדי לעשות את הכביש הזה וכל מי שנמצא על הקרקע הזו מפריע

עאידה תומא סלימאן:  גם שתי האבנים אחת על השנייה, זה מפריע, צריך להוציא לזה צו הריסה

עאידה תומא סלימאן:  זה בלתי מתקבל על הדעת

עאידה תומא סלימאן:  המדינה מתנכלת לאזרחים כשהיא מתנהלת בצורה כזו

עאידה תומא סלימאן:       אני רוצה להגיד דבר אחד

עאידה תומא סלימאן:  בעיניי, גם במלחמות עושים הודנה, לא? אנחנו כבר שנים אומרים במנהיגות של האוכלוסייה הערבית בואו תעשו איתנו הודנה, המדינה

עאידה תומא סלימאן:  אנחנו נמצאים, לא הולכים לשום מקום, ההודנה אומרת ככה, אנחנו נבטיח שלא נבנה מעכשיו והלאה שלוש שנים, ארבע שנים, לא נבנה במקום בלי אישורים, אבל תתכננו במקביל, תאשרו תכניות במקביל

עאידה תומא סלימאן:       אני עכשיו יושבת פה ואני מקבלת מראש מועצת מג'ד אל כרום שביטלו לו ולא אישרו לו תכנית להרחבה ויש לו בעיה רצינית עכשיו

עאידה תומא סלימאן:  איפה יילכו האנשים? מה יעשו עם החיים שלהם? אני יושבת ומקשיבה לסובחי ומשתאה על השפה, על הנימוקים, זה בן אדם נורמטיבי, צריך להוציא לו כוחות אכיפה עם מסוקים? אני קיבלתי וידאו איך באו לאכוף

עאידה תומא סלימאן:  ואללה הלוואי היו מוציאים את זה על הפושעים ועל ארגוני הפשיעה

עאידה תומא סלימאן:  תסתכל על האנשים שיושבים מולך, אנשים נורמטיביים - -     

חנוך דב מילביצקי: אין לי ויכוח איתך

עאידה תומא סלימאן: - - אנשים רוצים להתפתח

עאידה תומא סלימאן:  עושים להם מבצעים, מבצעים מוציאים נגדם, משתמשים במסוקים

עאידה תומא סלימאן:  לא ראינו את זה נגד ארגוני הפשיעה

עאידה תומא סלימאן:  עכשיו תגיד לי, בלי האשמות, כן? תגיד לי בלי לקשור אחד בשני

עאידה תומא סלימאן:  אי אפשר לא לקשור אחד בשני כשאני רואה את המדינה פועלת בצורה כזו

עאידה תומא סלימאן:  אני רוצה לאכוף את החוק, אבל קצת רציונל

עאידה תומא סלימאן:  בואו תעשו תכנון מסודר, הנה ראש עיריית קלנסואה ותיכף ידברו גם מטייבה, מתחננים, בואו תאשרו לנו תכניות, אנחנו כן רוצים לתכנן, אבל בינתיים תשהו

עאידה תומא סלימאן:       אני מבקשת, הוועדה כן יכולה לשחק תפקיד בזה

עאידה תומא סלימאן:  הייתי יושבת ראש ועדה בבית הזה שבע שנים ואני יודעת שאפשר להשתמש בסמכויות של הוועדה, לבקש לדחות בינתיים את כל הקנסות שחולקו וההחלטות להריסות, לדחות לתקופה מסוימת, כן במקביל לבקש לזרז תהליכי תכנון ולבוא אחר תקופה מסוימת ולבדוק האם באמת מתקדמים

עאידה תומא סלימאן:  אם העיריות נכשלות בתכנון שלהם, אנחנו נרד עליהם, אבל אם רשויות התכנון מעכבים את זה בכוונה צריך גם לפעול ולתת להם על הראש, שיתניעו את התהליך

עאידה תומא סלימאן:       בלתי אפשרי להתעלל באזרחים בצורה כזו ולדחוף אותם לפינה

עאידה תומא סלימאן:  בינתיים יושבים אנשים שכבר יודעים להסביר את עצמם, מאחוריהם יש בנים, יש צעירים שאנחנו לא יודעים כל הלחץ הזה לאן יוביל אותם

עאידה תומא סלימאן:  בואו תעזרו כדי להוריד את המתח, להוריד את הלחץ ולאפשר לאנשים להתקיים בכבוד

עאידה תומא סלימאן:  תודה רבה

חנוך דב מילביצקי: תודה רבה

עאידה תומא סלימאן: אני מתנצלת בפני כולם, יש עוד ועדות שצריכים להיות בהן

חנוך דב מילביצקי: בסדר

חנוך דב מילביצקי:  אני רק רוצה לציין לפרוטוקול שאנחנו מיזגנו לתוך הדיון הזה את הדיון שהיה אמור להתחיל ב-11:00 בנושא של טירה, אנחנו תיכף נעבור ונשמע מהאנשים של טירה

סובחי חאג יחיא: מילה אחת

חנוך דב מילביצקי: שנייה, סובחי, אחר כך, אני חייב גם להגיע לדברים האחרים

חנוך דב מילביצקי:  דבר אחד, מינהל התכנון, מה המצב של התכנית המפורטת? איפה אנחנו עומדים עם זה?      

ליאור רגב: דבר ראשון אני רוצה לציין, התכנון הוא לא הבעיה, תכנון יש לכל מקום, גם שטח חקלאי זה תכנון, העניין הוא לקבל את התכנון או שלא מקבלים את התכנון

ליאור רגב:  תכנון, כמו שאמרתי בהתחלה, זה אילוצים

ליאור רגב:  סתם לדוגמה, דובר על קלנסואה, יש שם נחל - - -     

חנוך דב מילביצקי: עזוב רגע קלנסואה, אני מדבר כרגע על טייבה, מה ששמענו

ליאור רגב: למשל, אחת הבעיות שציין האדון, שנמצאים באזור נחל וסביבותיו

ליאור רגב:  נחל וסביבותיו צריך להישאר מן הסתם פתוח כדי שאחר כך לא יהיו הצפות במורד הנחל בתוך קלנסואה

חנוך דב מילביצקי: נכון

חנוך דב מילביצקי:  אבל למשל הנושא של מגרש ספורט, סתם אני זורק, מה הבעיה עם מגרש ספורט שם?      

ליאור רגב: שבאזור חקלאי ספורט להבנתי זה לא - - -     

חנוך דב מילביצקי: אני יודע, באזור חקלאי לא, אבל אם ממילא זה נחל וסביבותיו, נכון?      

ליאור רגב: יש הוראות לתכנית

ליאור רגב:  מה שאפשר יהיה אפשר לעשות, מה שאי אפשר אי אפשר

חנוך דב מילביצקי: אבל כל עוד אין לך מפורטת, הרי מה הבעיה? הבעיה היא שנחל וסביבותיו צובעים איפה נמצא כל דבר, נכון?      

ליאור רגב: נכון

חנוך דב מילביצקי: זאת אומרת פה זה הנופש מטרופוליני, פה זה זה ופה זה ההוא, וכל עוד התכנית המפורטת הזאת לא קיימת, אז לבוא ולהקים משהו כמו מגרש ספורט, לצורך העניין, בא מינהל התכנון ואומר: אנחנו לא מאשרים כי אנחנו עוד לא יודעים איפה תהיה התכנית המפורטת, נכון? זו בדיוק הבעיה

חנוך דב מילביצקי:  אני שואל מבחינת צפי של התכנית המפורטת, יש לך?      

ליאור רגב: על האזור נחל וסביבותיו של טייבה לא, כי עד היום לא קודם תכנון באזור הזה

חנוך דב מילביצקי: הרשות ניסתה לקדם תכנון?      

ליאור רגב: עד כמה שידוע לי היו שיחות בעל פה, לא יותר מדי

חנוך דב מילביצקי: לא הייתה איזה שהיא פנייה מסודרת

ליאור רגב: לא היה משהו מעשי

לילך שלום: יש על זה דיון, אדוני, על התכנון הזה אצל גב' כרמית יוליס שנקבע לשבוע הבא, אם אני לא טועה, ה-14 או ה-13 ביוני, בדיוק על השאלה מה ראש הרשות מבקש לעשות באזור הזה

חנוך דב מילביצקי: של טייבה

לילך שלום: של טייבה עם הנחל וסביבותיו

לילך שלום:  אגן נחל אלכסנדר המזרחי, יש דיון שנקבע בדיוק עם מוסדות התכנון ועם מינהל התכנון הראשי

חנוך דב מילביצקי: שזה שבוע הבא

עבד אלבאסט סלאמה: נחל וסביבתו, התכנית מאפשרת גם נופש וגם ספורט

חנוך דב מילביצקי: טירה

חנוך דב מילביצקי:  מי אדוני?      

סאמח עיראקי: ממלא מקום ראש העיר

חנוך דב מילביצקי: סליחה, כבר חוזרים אליך

חנוך דב מילביצקי:  חברי הכנסת, יהיה לכם שתי דקות כל אחד, לא יותר

ארז מלול: תודה רבה

ארז מלול:  אדוני היושב ראש, אני כחבר מפלגת ש"ס - - -     

וליד טאהא: אבל למה אתה מגלה?      

ארז מלול: לא מגלה, כי הם יודעים שאצל ש"ס הם בני בית

ארז מלול:  בחדר שלי נמצאים חלק מכם, מגיעים אליי לבית חופשי, בלי לקבוע, דלת פתוחה

וליד טאהא: אז תגיד מי, כי אני לא

ארז מלול: ואני לא צריך פריימריז ואני לא רץ

חנוך דב מילביצקי: הם לא מזמינים את כולם, שתדע לך

חנוך דב מילביצקי:  אני כבר שנה מנסה לקבל הזמנה ולא מצליח

וליד טאהא: באמת? אז גם אתה לא

ארז מלול: אני מתפלא שרק אנחנו פה, צריך להיות עוד חברים, גם מהאופוזיציה וגם מהקואליציה, וכל הכבוד לאחמד שיזם את הדיון ולחנוך שמוביל אותו

ארז מלול:  ראשית ראש העיר של קלנסואה דיבר על הנרצחים מול התכנון ובנייה, נראה לי שאסור להשוות את זה, זה זילות בנרצחים

אחמד טיבי: הוא דיבר על כאב

ארז מלול: כל אחד פה כואב וכל פעם שיש ידיעה כזאת הלב נחמץ

ארז מלול:  כל אדם, לפעמים זה אישה וילדים, שנרצחים כואב הלב, זה משפחות נהרסות והחברה כחברה

ארז מלול:       מה שאמרה עמיתתי, שכנתי למליאה, נעשה הודנה

ארז מלול:  מה זה נעשה? אתם לא מדינה אחרת, אתם חלק מהמדינה, אתם אזרחים, מגיע לכם זכויות בדיוק כמונו, צריך תכנון כמו כל הארץ

קריאה: אנחנו לא מרגישים את זה, אדוני

וליד טאהא: אני אסביר לך, ארז, בהמשך מה הקשר בין פשיעה לבין הסוגיה שהוא העלה

וליד טאהא:  אני אסביר לך

ארז מלול: דבר שני, לגבי תכנון ובנייה

ארז מלול:  היום ראש המינהל, כבר התכתבתי איתו, נתן אלנתן, שהוא מאוד קשוב, הוא רוצה לקדם, אבל מה? אתם צריכים גם קצת להוריד את ה – להתגמש

ארז מלול:  להתחיל לבנות

ארז מלול:  מי שרוצה הכול לא מקבל כלום, זה כלל

ארז מלול:  הוא אמר לי: תגיד להם שיבואו גם לקראת, שיבינו את כל הבעיות החוקיות

ארז מלול:  יש גם בעיות של תשתיות, יש בעיה גם בערים אחרות, בכל הערים בארץ יש בעיות של תשתיות

ארז מלול:  כל חוקי ההסדרים, התכנון והבנייה, שדנו בהם דנו בעניין תשתיות

ארז מלול:  גם מצד שר הפנים יש נכונות לקדם, אבל זה צריך לבוא מכם

ארז מלול:  אתם צריכים לדחוף, החברים פה, חברי הכנסת - - -     

קריאה: 70 שנה דוחפים

ארז מלול: לא, יש שיקולים פוליטיים ויש שיקולים שלא לפגוע במשפחה הזאת ו – צריך להתעלם, להיות ענייניים

ארז מלול:  אני מבטיח לכם, ואין לי בעיה, החדר שלי פה, אני בשבילכם, אני רוצה לעזור לכם, אני רוצה להיות שותף, אני גם חבר ועדת הפנים, חנוך ואני, הוא החברותא שלי פה בעניין, הוא הבן זוג שלי, אנחנו נסתדר גם בלי אחמד

אחמד טיבי: על מה?      

ארז מלול: הדברים יזוזו, אבל זה תלוי בכם, תבואו לקראת

ארז מלול:  מה שאמרתם על המהנדס, ערן מבל, זה באמת תמוה, מגישים תכנית והם לא מקבלים

ארז מלול:  בקיצור, אנחנו רוצים לקדם, חייבים לקדם, הציבור חייב אתכם ואנחנו עומדים לרשותכם, תודה רבה

חנוך דב מילביצקי: תודה

חנוך דב מילביצקי:  חבר הכנסת כסיף, בבקשה

עופר כסיף: תודה על הדיון הזה

עופר כסיף:  אני מודה לחברי אחמד טיבי על היוזמה

עופר כסיף:  אתה אמרת, חברי ארז, דיברת על כך שהחברים המכובדים שיושבים פה הם אזרחים כמו כולם

עופר כסיף:  זה אולי נכון להלכה, בפועל זה לא נכון

עופר כסיף:  זה לא נכון כבר מאז שהמדינה הוקמה

עופר כסיף:  הרמה והתחומים של האפליה הם אין סופיים וזאת רק אחת מהן, וכל הדברים האלה גם קשורים, והמצוקות - - -     

ארז מלול: האחרון שאתה יכול לדבר איתו על אפליה זה אנחנו

עופר כסיף: לא, אני כרגע לא מכוון את זה למישהו ספציפי, אני מדבר על עובדה קיימת ברמת המקרו

עופר כסיף:  יש אפליה שיטתית שהעניין של התכנון והבנייה היא היבט אחד של זה

עופר כסיף:  הרחבת שטחי השיפוט, למשל, אין הרחבת שטחי שיפוט ליישובים ערביים

עופר כסיף:  כמה יישובים ערביים הוקמו מאז 48'? אפס

עופר כסיף:  תכניות מתאר, אפשרויות לבנות, כל הדברים האלה לא קיימים

עופר כסיף:       אני לא רוצה לחזור, גם מפאת קוצר הזמן, על דברים שאמרו חבריי קודם, אני מתחבר מאוד למה שאמרה חברתי חברת הכנסת עאידה תומא סלימאן, אני רוצה רק להוסיף היבט אחד

עופר כסיף:  ב-2001 כמדומני היה מה שמכונה בג"צ הקשת המזרחית

עופר כסיף:  בג"צ הקשת המזרחית התייחס לשינוי בשימוש בקרקעות, בייעוד של קרקעות מקרקעות חקלאיות לשימוש אחר

עופר כסיף:  השופט תיאודור אור בבג"צ הקשת המזרחית אמר בין השאר שאחד מהעקרונות שעל פיהם צריכים לקבוע אישור לשינוי שימוש בקרקע מקרקע חקלאית לשימושים אחרים, חלקי או באופן מלא, זה צדק חלוקתי כאשר צדק חלוקתי, צריך לקחת אותו בחשבון, ואני מתייחס עכשיו למה שאמר השופט אור, יש לקבל החלטות חדשות שיאזנו בין השיקולים הרלוונטיים כאשר אחד מהשיקולים זה צדק חלוקתי

עופר כסיף:       הוא לא אמר את זה בעלמא, הוא לא אמר את זה בחלל ריק, כי לא הרבה זמן לפני התכנסה ועדה שנקראת ועדת מילגרום והוציאה דוח, דוח מילגרום, ודוח מילגרום גם כן מדבר, ואני גם מצטט, שהאיזון הנדרש בין ההיבטים השונים גם כן צריך לכלול את העניין של צדק חלוקתי

עופר כסיף:  כלומר יש כבר תשתית, גם אם אנחנו מדברים רק על העניין של החוק, יש תשתית, גם בוועדת מילגרום, גם בבג"צ הקשת המזרחית, גם בבג"צ האסי, שהתקבל לאחרונה דרך אגב, יש תשתית חוקתית לאפשר שינוי שימוש בקרקע חקלאית

עופר כסיף:  למה לא מחילים את זה על היישובים שאנחנו דנים בהם פה? גם זה חלק מהאפליה

עופר כסיף:       לכן אני קורא פה לוועדה, ואני אסיים בכך, לקחת בחשבון את מה שכבר נקבע בפסיקות ובהחלטות בישראל כבר לפני למעלה מ-20 שנה, שצדק חלוקתי הוא רלוונטי וחייב להילקח בחשבון במסגרת השיקולים והאיזונים בין הצרכים השונים ובין המחויבויות השונות כדי לקבל החלטות הוגנות למען האנשים שמדובר בהם

חנוך דב מילביצקי: תודה רבה

חנוך דב מילביצקי:  טירה, בבקשה

קריאה: סליחה, אני מקלנסואה ואני ממתין והבנתי שנרשמנו

חנוך דב מילביצקי: בסדר, אבל אנחנו נמצאים בקוצר זמן ואני רוצה גם להגיע לטירה

קריאה: אולי בשתי דקות אפשר לדבר?      

חנוך דב מילביצקי: בסוף

חנוך דב מילביצקי:  אם יישאר לנו זמן בסוף אפשר יהיה

אחמד טיבי: אחמד הוא יושב ראש הוועד המקומי, פה דיברו מהעירייה של קלנסואה

חנוך דב מילביצקי: בסדר, אבל אני רוצה להגיע לטירה ואחר כך נחזור לכולם

אחמד טיבי: הוא יחזור אליכם

סאמח עיראקי: קודם כל תודה רבה לשני חברי הכנסת, גם יושב הראש וגם חברנו החבר אחמד טיבי שיזמו את הדיון

סאמח עיראקי:  אני רוצה קודם כל להגיד מה הציפייה שלנו מהישיבה הזאת

סאמח עיראקי:  ידוע לי שאנחנו פה לא נהפוך עולמות, אני רוצה להיות אופרטיבי, אני רוצה שנגיע לבניית מתווה שבו יהיו שותפים גם העירייה, במקרה שלנו עיריית טירה, גם הרשות לאכיפה וגם מינהל התכנון, לא רק הוועדה המחוזית, ואני אסביר למה, ואתם כוועדת הפנים, כשחקן חדש

סאמח עיראקי:  כי עם כל הכבוד לכולנו, היה מרתון ארוך, יש מטענים, יש סטריאוטיפים שנהיו, יכול להיות שהכניסה של שחקן חדש לזירה כדי להביא אותנו לשולחן כדי לדון בדברים, זה התפקיד שאני מצפה מהוועדה הזאת כדי להביא אותנו לשולחן להתקדם

חנוך דב מילביצקי: רק שנהיה כולם באותו ראש, הבעיה אצלכם זה גם נושא השימוש, נכון? זאת אומרת שבקרקע חקלאית נעשה שימוש שהוא לא חקלאי?      

סאמח עיראקי: אני ברשותך רק אתאר בכמה מילים את המצב ואחר כך אני אעבור על הפתרונות, ההצעות שלנו

סאמח עיראקי:  תיאור המצב שלנו, אנחנו בטירה מדברים פה על שטח שנשאר אחרי אישור תכנית המתאר ב-2017

סאמח עיראקי:  כשהתחיל התכנון ב-98' אושרה תכנית המתאר ב-2017, ייעדה חלק מהקרקע למגורים, ייעדה חלק מהקרקע לאזור תעשייה ב-2017, נשאר לנו בין הכתם הצהוב של המגורים לבין כביש 6 אדמות שמיועדות לשימוש חקלאי כאשר אנחנו מדברים על מבנים שהיו גם לפני אישור תכנית המתאר

סאמח עיראקי:      חשוב לי לציין שתכנית המתאר שקבעה פרוגרמה שקבע משרד הפנים ומוסדות התכנון, הם קבעו לנו מכסה של קרקע שאמורה להיות מיועדת למסחר ותעשייה, לפי הפרוגרמה שנבנית לפי הצרכים של העיר, לפי גידול האוכלוסייה, גם לפי כל מיני פרמטרים

סאמח עיראקי:  אנחנו עכשיו בחיסרון של 650 דונם לפי הפרוגרמה שקבעה המדינה בסחר ומסחר, למה? כי היה אמור להיות חלק מהאדמות האלה שהיו בתכנית המתאר המקורית אדמות מדינה בינינו לבין רמת הכובש ואת הרצועה של כביש 554, הכניסה המזרחית של טירה

סאמח עיראקי:  מועצה אזורית דרום השרון הלכה לבג"צ, נגרע מהתכנית האדמות האלה של אדמות המדינה, שהיו אמורות להיות, ואפילו הצענו שיהיה חלק אזור מסחר משותף, מנהלת משותפת בינינו לבין דרום השרון, זה נגרע וגם נגרעה הרצועה הכלכלית שאנחנו עכשיו מציעים, של כביש 554

סאמח עיראקי:  אנחנו נאלצנו להסכים לתכנית המתאר כי רצינו לאשר אדמות למגורים, כי בינתיים היו גם הריסות בבתים

סאמח עיראקי:       זה המצב, אבל, אדוני היושב ראש, אנחנו מדברים פה על אדמות פרטיות ואני מתקשה, גם בפני מוסדות התכנון שאני מופיע מולם הרבה ועכשיו, סליחה על הביטוי, אבל אין בדנ"א של הראש היהודי להפנים ולדעת מה זה קרקע פרטית, כי כל התכנון הוא תכנון באדמות מדינה

סאמח עיראקי:  כשאני אומר עכשיו שבאו וקבעו ייעוד, עם כל הכבוד, של נחל וסביבתו, או כמו אצלנו, שטח פתוח מיוחד, על קרקע פרטית, אנשים נמצאים שם, בנו מבנים, אסור להם להשתמש בהם כל שימוש שהוא, זה מעין הפקעה, זה ערך אפס של האדמה

סאמח עיראקי:       זה לא כמו בפתח תקווה, אתה אומר לי ליד הירקון, זה אדמות מדינה, אבל אתה אומר לאנשים, או שקנו את זה בכספם, או שירשו את זה מההורים, ואתה הופך את הערך לאפס

סאמח עיראקי:  זאת אומרת אבסורד כזה, שאתה שם מבנה, אתה אוסר על אנשים מכוח חוק קמיניץ להשתמש בו לשימוש, האבסורד הוא שהמבנה נשאר, אבל אתה מעניש אותו שלא להשתמש

סאמח עיראקי:       מה גם שאנחנו עכשיו, עיריית טירה, שבמשך עשור היא מאוזנת ואנחנו סוף סוף שמחנו שאנחנו נתרום לקרן הארנונה שאושרה בחוק ההסדרים האחרון ואנחנו רוצים לתרום לקלנסואה, כמו שהבנתי לפי הנוסחאות, עכשיו אנחנו, שאנחנו מפנים את ה-80 עסקים, אנחנו בגירעון של עשרה מיליון שקל הכנסות

סאמח עיראקי:  אנחנו לא מאוזנים

סאמח עיראקי:  זה גם היבט

סאמח עיראקי:      היבט אחר שחייבים לציין אותו, שגם אם רוצים להשתמש בו לצרכי חקלאות, אדוני היושב ראש, יש לנו פה בחור בשם סאמר, אתה מכיר אותו, זה הבחור, בא, רצה לעשות אורוות סוסים בשטח חקלאי, עשינו תכנית לשימוש חורג, המלצנו עליה בוועדה המקומית, הלכנו לוועדה המחוזית, לא אישרו לו

סאמח עיראקי:  יש לו סוסים בשטח, אורוות סוסים, כדי לעשות סוג של למידה, סוג של תרפיה, והם לא רצו כי זה לא נמצא בסעיף אחד בתקנון לא יודע איפה לשימוש חקלאי

סאמח עיראקי:  גם אם רוצים לול, אתה יודע מה צריך לעשות כדי לקבל לול לתרנגולות? דיר צאן, משרד החקלאות לא נותן לנו כי המכסות מנוצלות על ידי המושבים במועצות האזוריות שבאזור המשולש

וליד טאהא: ואז נותנים למשהו שלא מעניין אף אחד

סאמח עיראקי: אז מה המצב שאנחנו עכשיו דה פקטו חיים בו? יש לנו איש כמו יושב ראש הוועד העממי, עבד אל סלאם קשוע, יש לו אדמות שהוא קנה, אני יודע שהוא קנה את זה מהזיעה שלו, יש לו מבנה שם והוא צריך לפנות אותו, הוא לא יכול להשתמש בזה לשום אחסנה, הוא לא יכול לעשות לול, לא לעשות דיר צאן, כי הוא לא יקבל אישור, והוא לא יעשה ביצים כי זה רק ראש הממשלה יכול לקבל אישור כזה, ויש לו אדמה שהוא קנה והיא שווה אפס

סאמח עיראקי:       על התכנון מה אני אומר? אני אומר שזה המצב שלנו

סאמח עיראקי:  אני חושב שאנחנו צריכים להיות קודם כל לפי המדיניות שקבעה רשות האכיפה, שקבע המשנה ליועץ המשפטי קמיניץ בהחלטת ממשלה, שהאכיפה צריכה להיות תומכת בתכנון

סאמח עיראקי:  אני רוצה להיצמד

סאמח עיראקי:  דווקא אני מאוד שמח שיושב ראש הוועדה הוא מהליכוד, אני פונה לשלטון, אני אותו אזרח ישראל, פונה, אין לי מפלט אחר אלא לפנות לשלטון לבקש, לדרוש, לא לבקש, לדרוש את זכותי

סאמח עיראקי:  לכן אני מצפה שאנחנו כשאנחנו עכשיו אומרים שיש מתווה תכנון מול מתווה אכיפה, אני עכשיו אומר לוועד העממי, אנחנו לא נצליח להעביר תכנון שיצליח להציל את כל העסקים, ברור לי, יש אילוצים שאני מודע להם, אבל אני יכול להגיד שאנחנו יכולים להציל 70%

חנוך דב מילביצקי: איפה אתם מבחינת התכנון?      

סאמח עיראקי: יש לנו אפיק תכנוני

סאמח עיראקי:  אנחנו, להבדיל ממה שאמרו, יש לנו דברים שהם כבר ברורים

סאמח עיראקי:  קודם כל יש לנו אזור תעשייה שאושר מכוח מ"ח 281

סאמח עיראקי:  אדוני, איך הגורל אומר? בגלל שבתקופה מסוימת לא הייתה ממשלה ולא היה תקציב לא הצלחנו להשיג שני מיליון שקל כדי לעשות, אחרי שעברנו את האישור המתארי היה צריך לעשות תכנית פרצלציה כדי להנפיק היתרים, רק לפני שנה הצלחנו לקבל את השני מיליון שקל, כי אין לנו את השני מיליון שקל, אנחנו עכשיו בהליך מואץ, אני מאמין של שנה-שנה וחצי, ננפיק היתרים באזור התעשייה

קריאה: פחות

קריאה:  חודשים

סאמח עיראקי: פחות, אז פחות

סאמח עיראקי:  זה אחת

סאמח עיראקי:  ואז בחלק אני אגיד לאנשים, אתם לא יכולים להישאר במקום שלכם, אבל יש אלטרנטיבה, בואו תעברו למקום של אזור התעשייה

עבד אבראהים: אני מטירה ואני לא אשם, אתם לא ניהלתם את זה טוב, נתתם שעה וחצי - - -      

חנוך דב מילביצקי: אדוני, אתה מפריע

חנוך דב מילביצקי:  כרגע אתה מפריע לי

סאמח עיראקי: הוא יושב ראש הוועד והוא צריך לדבר, אז ניתן לו

חנוך דב מילביצקי: אז תסיים כדי שהוא יוכל לדבר, דקה וחצי

סאמח עיראקי: אנחנו עכשיו גם מקדמים מכוח תכנית המתאר 281, שם נקבע חלק מהאזור הרלוונטי, זה נקבע לשימוש חקלאי, אנחנו עכשיו מקדמים תכנית אב שממנה אפשר לגזור, זה לפי התקנון שנקבע במ"ח 281, זה כנראה שלב שבלעדיו אי אפשר להתקדם למפורטות כדי להוציא

סאמח עיראקי:  יש לנו תכנית אב שאנחנו מקדמים, כבר עברנו כברת דרך ארוכה, אני מאמין שצריכים גם זמן כדי לקדם

סאמח עיראקי:  אני אדבר על מוסדות התכנון

סאמח עיראקי:       שלישית, אנחנו ב-554, אותה רצועה כלכלית שנגרעה מכוח שדנו ב-281, לא יודע אם אתה היית אז, והיא נגרעה בגלל התנגדות של הוועדה המחוזית ואני אגיד לך למה היא נגרעה

סאמח עיראקי:  כי עכשיו מקדמים מ"ח 53/1 שקובעים פרוזדור אקולוגי בחלק ניכר מהאדמות האלה

סאמח עיראקי:  מה זה פרוזדור אקולוגי? פרוזדור אקולוגי יבטיח שהצבי - - -     

חנוך דב מילביצקי: מה אתה מבקש? אני חייב שתסיים

סאמח עיראקי: אני מבקש עכשיו, וזה לא בעיה עם הוועדה המחוזית, הוועדה המחוזית עמוסה ואני יודע שהיא עמוסה כי היא אחראית על שטח גדול, אני חושב שיש לנו בעיה עם המינהל הארצי, שגם הוא מתכנן את התמ"א וגם מתכנן את התמ"מ

חנוך דב מילביצקי: מה אתה מבקש?      

סאמח עיראקי: אני מבקש ככה, אני מבקש לקדם ישיבה מעשית, ישיבת עבודה, לקדם את התכניות האלה של טירה בשיתוף גם שלכם, גם הוועדה המחוזית, גם המינהל הארצי, גם המשנָה ליועץ המשפטי, כרמית יוליס, וגם רשות האכיפה, לשבת לראות את התכניות שלנו

סאמח עיראקי:  אפשר לסכם מולם גם שאם אנחנו אופטימיים יותר מדי בתכנון הזה, לסכם מראש איפה אנחנו תוחמים את התכנון הזה, מתחילים לקדם כדי להציל, ואני אומר שאפשר להציל 70%

סאמח עיראקי:  אני אומר, אנחנו לא שואפים ל-100%, אבל צריך להציל 70% ו-70% מההכנסות של העירייה

סאמח עיראקי:       משפט אחרון

סאמח עיראקי:  אתמול מנהיגות המגזר הערבי הייתה אצל ראש הממשלה

סאמח עיראקי:  כשמדברים על תכנית למיגור פשיעה, ה-א'-ב' שצריך זה לא לשלוח עכשיו מכוח הצווים האלה לא פחות מ-400-300 צעירים לשוק האבטלה ומשם הדרך לפשיעה קצרה קצרה קצרה ביותר

חנוך דב מילביצקי: ברור

חנוך דב מילביצקי:  כן, בבקשה

עבד אלסלאם קשוע: אני אחד מהנפגעים מהאכיפה ובאותו זמן אני יושב ראש הוועד העממי בטירה

עבד אלסלאם קשוע:  כל הזמן ניסינו לעשות את זה בדרך אחרת, בדרך הידברות, בדרך של לשבת עם מינהל התכנון, ניסינו לשבת גם עם אבי כהן ולהסדיר את העניין, לא הצלחנו

עבד אלסלאם קשוע:  בטירה קודם כל אין אזור תעשייה מאושר, יש איזה אזור קטן שמכריזים עליו שהוא הולך להיות אזור תעשייה, בקושי מגיע ל-150 דונם ואחרי ההפקעה יגיע אולי ל-100 דונם צנועים מאוד וזה שייך לכמה משפחות ולא לכל טירה

עבד אלסלאם קשוע:       בקשר לאזור תעסוקה, מגיע צוות האכיפה ורוצים לסגור את כל התעסוקה בטירה

עבד אלסלאם קשוע:  אין לנו מקום אחר לעשות תעסוקה שם, וכמו שאמר כבוד שופט בית המשפט העליון, הוא אמר: איך עיר תתקיים בלי אזור תעסוקה ובלי אזור תעשייה?      דבר שני, אנחנו בעלי העסקים, יש לנו עסקים משלנו, הרבה משפחות מתקיימות מהעסקים האלה ואין לנו אזור תעשייה לעבור אליו

עבד אלסלאם קשוע:  ניסינו לעבור לכפר סבא, לעבור לכל מיני יישובים ולא נותנים, כי היום אזורי התעשייה בכפר סבא והסביבה רוצים שאזור התעשייה יהיה אזור תעשייה הייטק ולא אזור תעשייה של מסגרות ולא של פחחות ולא של עסקי אלומיניום וכו'

עבד אלסלאם קשוע:      אנחנו באנו בהצעה, גם לפני זה פנינו לראש הממשלה ופנינו לצוות האכיפה וליועצת המשפטית לממשלה, לתת לנו חמש שנים תוך כדי סיכום, בחמש השנים האלה אנחנו מתכננים ועובדה שהתחלנו לתכנן, כבר יש לנו שני מתכננים, מתכנן של תכנית אב חקלאות ויש לנו גם מתכנן של אזור תעסוקה

עבד אלסלאם קשוע:  מה שאמר סאמח, ממלא מקום ראש העיר, שאנחנו תוך כדי תכנון, אבל מה שחסר לנו זה דבר אחד, שאנחנו נגיע להסכם עם צוות האכיפה, שייתנו לנו להמשיך לתכנן ולהכשיר את רוב המבנים הקיימים

עבד אלסלאם קשוע:  הרי המבנים הקיימים הם האנגרים שיש להם עסקים

חנוך דב מילביצקי: אני רוצה לשמוע את צוות האכיפה

עבד אלסלאם קשוע: אני רוצה רק להגיד דבר אחד ואני מסיים

עבד אלסלאם קשוע:  יש לנו תכנית של חמש שנים בתכנית הזאת, יש בה אבני דרך, באבני הדרך האלה גם תהיה ביקורת של כל המשרדים הרלוונטיים כמו מינהל התכנון וכו'

עבד אלסלאם קשוע:  יש לי הרבה מה להגיד, אבל אני רואה שאין לנו הרבה זמן לדבר

חנוך דב מילביצקי: בבקשה, גברתי

לילך שלום: שלום

לילך שלום:  ראשית אני רוצה לתקן, קודם אמרתי שיש ישיבה עם עיריית טייבה, אז אמורה להיות ישיבה עם עיריית טייבה, אבל עוד לא נקבע לה מועד

לילך שלום:  יש ישיבה בשבוע הבא עם עיריית טירה על איך אפשר לתכנן ומה אפשר לעשות

לילך שלום:      אני אחזור לעניין התכנוני, ברשותכם, כי בסוף יש לנו פה שלושה יישובים עם תכניות כוללניות שמאושרות כבר על ידי מינהל התכנון מ-2015 ו-17' ו-18' שהן מאפשרות תכניות מפורטות

לילך שלום:  בחלק מהיישובים יש גם מפורטות

לילך שלום:  בטייבה למשל יש תמ"לים שאושרו, המדינה גם יזמה שם תכניות, גם בקרקע פרטית, גם תמ"ל שאושר בטייבה, גם משרד השיכון מקדם תכנית בטייבה על קרקע פרטית שאמורה להוסיף הרבה מאוד יחידות דיור

לילך שלום:  גם בטירה אושר תמ"ל במתחם 4 של 2,400 יחידות דיור ויש בתכנון תמ"ל נוסף על קרקעות מדינה במתחמים 8, 9 ו-10, חבריי מכירים את זה

לילך שלום:       כלומר ההתקדמות התכנונית קיימת פה

לילך שלום:  זה לא המצב של הקיפאון, שאם היינו מדברים ב-2014 אפשר היה לדבר עליו

לילך שלום:  מ-2015 אנחנו כבר במצב שונה מאוד

לילך שלום:  ברגע שמינהל התכנון מסמן את הקווים ואומר עד כאן זה תחום הפיתוח ומכאן זה מקום שאמור להיות שמור משולב, נחל וסביבותיו, שטח חקלאי, שזה השטחים הפתוחים, אדוני היושב ראש, מבחינתנו זה השלב שבו נכנסת האכיפה

לילך שלום:  כלומר ברגע שהתכנון קבע מה יישאר שטח פתוח אנחנו פועלים במדינת ישראל, בכל המדינה, בכל מקום נגד בנייה ושימושים אסורים בשטחים הפתוחים

לילך שלום:      אדוני היושב ראש, אנחנו פועלים גם בשרון, בכל מרחב השרון

לילך שלום:  גם בוועדה המרחבית שרונים פעלנו ממש עכשיו לאחרונה ופינינו עסקים רבים

לילך שלום:  גם בעמק חפר וגם קצת בטירה וקצת בטייבה, בעיקר באזור אגן נחל אלכסנדר שהוא שטח פתוח מחוץ למרקם עירוני בתמ"א 35

לילך שלום:       כשפה מדברים על התראות, אמרו פה המון דברים, אדוני, אני לא אוכל להתייחס להכול, אבל דיברו כאן ומערבבים מושגים, התראות, צווים, קנסות, מה שקורה בפועל זה כך, אנחנו פועלים נגד בנייה חדשה, וכל האנשים פה מכירים את זה ויודעים שכשמוציאים צווי הריסה להקפיא מצב

לילך שלום:  אנחנו גם פועלים נגד דברים קיימים בכל מיני דרכים, אבל מי שמדבר כאן כרגע על החודש האחרון, אני אפילו לא יכולה לפרט, כי מה שקיבלו האנשים זאת אזהרה לפני התחלה של הליכי הפיכה

לילך שלום:  אזהרה, שהיא וולונטרית לפי החוק, היא לא מחויבת, היא לא מחויבת לפי ההנחיות שלנו, אבל היא לא מחויבת לפי החוק והיא מזמינה את האנשים לבוא ולהציג בפנינו היתרי בנייה אם יש, למרות שאנחנו ישבנו, וגם חבריי יודעים את זה, בוועדות המקומיות ובדקנו וקראנו את תיקי הבניין, אבל אם יש לאנשים היתרים הם יכולים לבוא

לילך שלום:  ואם הם עושים שימוש חקלאי או עושים שימוש אחר הם יכולים לבוא

לילך שלום:  זה השלב שבו אנחנו נמצאים כרגע

חנוך דב מילביצקי: אני אגיד לך מה העניין

חנוך דב מילביצקי:  העניין הוא שכרגע מעבר למה שקורה בפועל ובגלל שרוב האנשים באמת מבינים ומבחינתם הצווים האלה זה עניין גדול ומשמעותי, האם יש איזה שהוא תהליך שבו באים ואפשר ביחד עם הרשות המקומית, שאני מבין, אי אפשר לבוא ולהגיד, זאת אומרת זה שיש בעיה תכנונית זה נכון, אבל מעבר לזה גם לרשויות המקומיות יש באיזה שהוא מקום יד ורגל בדבר הזה שעד היום יש את הבעיות התכנוניות שם, לכן השאלה שלי היא כזו, מכיוון ששמעתי מכל נציגי הרשויות המקומיות כאן שהדברים הם ברי פתרון לפחות ברובם, האם יש אפשרות להיכנס לתוך מהלך בירור כזה שבו מצד אחד באים ונסגרים על איפה כן יש אופק תכנוני להסדרה ואיפה לא, וביחד מוצאים איזה שהוא פתרון לאיפה שאפשר להסדיר לראות איך מסדירים את זה, ואיפה שלא, לאיזה שהוא סיום של השימוש הלא חוקי, בין אם על ידי מעבר לאזור תעשייה שיוקם או כל דבר אחר, בצורה כזו שתהיה יותר משתפת פעולה ופחות פטיש בראש

לילך שלום: אדוני היושב ראש, אנחנו פועלים בהתאם לחוק שמגדיר מהו אופק תכנוני כשההגדרה בחוק היא בעצם תכנית שמכוחה אפשר להוציא היתרים

לילך שלום:  אנחנו גם פועלים לפי סדרי עדיפויות שנקבעו על ידי היועצת המשפטית לממשלה והמשנה, כיום כרמית יוליס

לילך שלום:  אנחנו פועלים במקום שבו אין אופק תכנוני, אין אפשרות

לילך שלום:       האזור הזה הוא רווי תמ"אות ותמ"מ שלא מאפשרות כרגע הוצאת היתרים לכל השימושים הקיימים וגם לא לחלק נכבד מהבנייה

לילך שלום:  אנחנו נמצאים באזור שהוא המותניים הצרים של המדינה, שיש בו את כל התשתיות כמעט שעוברות שם, יש לנו את קו 400 של חברת חשמל ויש לנו את כביש 6 ואת המסילה המזרחית ואת צינור הגז ומוביל ארצי

לילך שלום:  אז המקום הפתוח, כשאנשים מדברים פה על טייבה אדוני צריך להבין שיש את העיר טייבה ויש את השטחים החקלאיים, שם אנחנו

לילך שלום:  אנחנו לא בעיר טייבה, למרות שאין אכיפה לא בטייבה, לא בטירה ולא בקלנסואה, בפנים אין אכיפה, אין היתרים, אבל אנחנו לא שם, כי שם זה ייעוד - - -      

חנוך דב מילביצקי: אבל אם אומר לי ממלא מקום ראש העיר בטירה ש-70%, כך הוא אומר, מהעסקים שכרגע קיבלו סוג של התראה, או כל דבר אחר, לטענתו אפשר, יש להם איזה שהוא אופק תכנוני, זה לא משהו שכדאי לבדוק אותו?      

לילך שלום: בוודאי שכדאי לבדוק אותו, אבל גם ממלא מקום ראש העיר טירה, מר עיראקי, יודע שעיריית טירה הגישה תכנית לוועדה המחוזית על חלק מהכביש על העסקים הסמוכים לכביש, ששם דרך אגב עוד לא הגענו בכלל, לא נגענו בזה, כי זה על הכביש, אני מדברת על מקומות רחוקים, אבל על הכביש הם הגישו תכנית והתכנית נדחתה על ידי הוועדה המחוזית בינואר 22' לפני שנה ונקבע שהיא לא עומדת בכל התנאים של התמ"מ ושל התמ"אות

לילך שלום:  בסוף זה שאנשים פה אומרים זה נחמד, וגם כולם יכולים לצייר קו כחול ולהגיד הנה תכנית, בסוף צריכה להיות כאן התאמה לתכנון הקיים

לילך שלום:       אנחנו פועלים לפי התכנון הקיים, אבל גם עם ראייה עתידית

לילך שלום:  אם מינהל התכנון יבוא ויגיד שיש כוונה לעשות שם אזור תעשייה אז זה יורד בסדר עדיפות

לילך שלום:  אבל זה לא המצב, אדוני, במקום שבו אנחנו פועלים

לילך שלום:  חבריי גם יודעים שהעתירות לבג"צ שלהם נדחו בדיוק מהסיבות האלה, שאין משפטית ואין תכנונית אופק תכנוני לדברים

קריאה: הם לא נדחו, אנחנו משכנו

לילך שלום: אני אומר שוב לאדוני, אנחנו מערבבים פה המון מושגים, אנחנו נמצאים ברוב המקרים שמדברים כאן בשלב חקירה, כשיש עוד תיקים שעוד לא הגיעו בכלל לכדי הכרעה

לילך שלום:  אני עוד לא הכרעתי, באופן אישי, כל תיק עובר דרך התייעצות של יועץ משפטי, עוד לא הכרעתי אם זה תיק שייסגר, אם הוא יועבר לפרקליטות, זה עובר ביקורת שיפוטית

לילך שלום:      חברי פה דיבר על זה שהוצאנו צו הריסה והצו בוטל כי בית המשפט קבע כך

לילך שלום:  אנחנו לא הריבון פה, אנחנו גוף, דרך אגב לא מחבלים ולא טרוריסטים, שפועלים לפי החוק, עושים את העבודה שלהם בהתאם למנדט שקיבלנו מהמדינה לשמור על השטחים הפתוחים בכל הארץ

לילך שלום:  אני חושבת שאין כאן שום הצדקה בשלב הזה, וגם מר עבדאל קשוע דיבר ואמר שהוא היה אצלנו בישיבה ואנחנו הצענו הצעות, אבל חברי הוועד העממי החליטו לא לקבל את ההצעות שלנו

לילך שלום:  אז כשפועלים כך ולא בשיתוף פעולה אי אפשר לבוא אחר כך ולהגיד: למה לא נתתם עוד זמן?      אנחנו כבר בשלב מאוחר בחלק מהמקרים, אבל עדיין יש זמן

לילך שלום:  יש התראות, חצי מהעסקים בטירה פינו כי הם בחרו שלא להגיע לשלב הקנס וחלק יכולים להגיש בקשה לביטול ולהגיד את הדברים האלה

לילך שלום:  אנחנו לא סוף הדרך, אדוני

סאמח עיראקי: אדוני, צריך לדייק כמה דברים

חנוך דב מילביצקי: לא, אני לא יכול כרגע

חנוך דב מילביצקי:  אני מתנצל, אי אפשר

חנוך דב מילביצקי:  תקשיבו, אותי אתם לא צריכים לשכנע מכיוון - - -      

סאמח עיראקי: אני לא רוצה לשכנע, רק כדי לדייק

חנוך דב מילביצקי: אין זמן, אנחנו כבר בחריגה של תיכף עשר דקות

סאמח עיראקי: שני משפטים בבקשה

חנוך דב מילביצקי: אי אפשר

חנוך דב מילביצקי:  אני אגיד לכם מה אנחנו הולכים לעשות, מה אני מבקש לעשות בשם הוועדה ואני אראה אם אולי גם חבר הכנסת טיבי יצטרף לזה

חנוך דב מילביצקי:  מה שאני מציע ומבקש לעשות זה דבר כזה, אני מבקש שבפרק הזמן של 60 הימים הקרובים ראשי הרשויות או מישהו מטעם הרשות, הגורם התכנוני המוסמך של הרשות, יתכנס לישיבה עם מינהל התכנון ועם הגורם המתאים אצלכם באכיפה

חנוך דב מילביצקי:       אני מבקש שלפגישה הזו לא יבואו וידברו עכשיו על נושאים כלליים ועל כל צרכי הפיתוח של העיר, הנושא שכרגע וסביבו כינסנו את הדיון הזה הוא מאוד ספציפי, הנושא של אדמות עם ייעוד חקלאי שנעשה בהם שימוש לא חקלאי, או שיש איזה שהיא בעיה אחרת, כמו שקרה בטייבה, ואני רוצה לדבר על האדמות הספציפיות הללו עם רשימה של כל העסקים שיש איתם בעיה ושקיבלו התראות ולנסות ולגבש מסמך שאומר פה לדברים הללו יש אופק תכנוני, לעסקים הללו אין אופק תכנוני ואם יש עסקים שהם במחלוקת לבוא ולהגיד, העסקים הללו, אנחנו הרשות חושבים שיש אופק תכנוני, אנחנו מינהל התכנון חושבים שאין אופק תכנוני

חנוך דב מילביצקי:  איזה שהוא מסמך של הסכמות ומחלוקות

חנוך דב מילביצקי:       המסמך הזה של הסכמות-מחלוקות, מה שאני רוצה זה שאחרי שאתם תגבשו אותו, ואני באמת קורא לכל הצדדים לפנות את יומנם לצורך זה, כי זה בסוף פרנסה של אנשים, ותוך 60 יום לבצע את מה שצריך לעשות עם הדבר הזה, לדעתי צריך לשבת כמה שעות בצורה רצינית ולבוא מוכנים באמת נקודתית על הדברים הללו ולראות מה המצב ומה קורה, אחרי שייצא המסמך הזה אנחנו נקיים פה דיון המשך ונראה איך אנחנו יכולים אולי לעזור לצדדים לקדם את הנושא הזה

קריאה: ובמהלך ה-60 יום?      

קריאה: שיהיה עיכוב הליכים

חנוך דב מילביצקי: תקשיבו לי רגע, אני מבין את הדבר הזה

חנוך דב מילביצקי:  אין כרגע, ממה שאני מבין – יש בכל הדבר הזה משהו שצריך להתבצע מיד?      

סובחי חאג יחיא: התראות, הזמנות לחקירה

אחמד טיבי: יש אנשים ששלחו לכם, משלושת היישובים, בקשות ביטול, אפילו לא עניתם להם

אחמד טיבי:  זה מה שהם אומרים לי

חנוך דב מילביצקי: בסדר, זה לוקח זמן

וליד נאסר: יש אנשים שמשלמים קנס כבר וקיבלו עוד התראה

חנוך דב מילביצקי: בסדר, זה לוקח זמן

אחמד טיבי: לכן ה-60 יום, חנוך, מכובדי היושב ראש, עד שהדבר הזה יתקיים צריך להקפיא, להפסיק

חנוך דב מילביצקי: לא, אתה לא יכול להקפיא, אבל אני שואל אחרת, האם יש - - -      

אחמד טיבי: לקרוא להקפיא

לילך שלום: אנחנו בשלב חקירה, אדוני היושב ראש, אנחנו עדיין צריכים למצות את הליכי החקירה

חנוך דב מילביצקי: אין בעיה עם חקירה, אני שואל אחרת, האם יש בקרב הדברים הללו איזה שהם צווי הריסה או משהו שצריך להתבצע במהלך ה-60 יום הללו?      

לילך שלום: אדוני היושב ראש, כל הזמן יש צווי הריסה

קריאה: צווי הריסה לא רלוונטיים לסוגיה שלנו

לילך שלום: נכון, צווי הריסה מדברים על בנייה חדשה ובכל כבוד זה בוודאי לא רלוונטי לסוגיה הזו

לילך שלום:  אנחנו נמצאים בשלב שחלק מהתיקים כבר בפרקליטות, יש פה כל מיני, הכול מעורבב פה, אבל יש פה חלק מהתיקים שהוצאו התראות, חלק מהתיקים כבר קיבלו קנסות

לילך שלום:  ההליכים לא יכולים להיות מוקפאים, ההליך החל, מה שצריך לעשות זה שכולם צריכים לפעול

לילך שלום:  כל מי שקיבל התראה או קנס צריך להמשיך לפעול כאילו הכול כרגיל

חנוך דב מילביצקי: מה שאני מבקש זה להעביר לפרקליטות או להעביר אצלכם את הדבר הפשוט הבא, אנחנו משתדלים פה מאוד, אנחנו לא יכולים להגיד לכם מה לעשות, אבל אנחנו משתדלים פה מאוד לייצר אולי התחלה של שיתוף פעולה שיכול לקחת את הדבר המאוד מאוד מאוד כואב הזה למקום, לא שהוא לא יכאב, אבל למקום שלפחות יתחילו להבין מה קורה

חנוך דב מילביצקי:  כי ממה שאני מבין, ממה ששמעתי עד עכשיו, רוב הבעיה היא שאנשים לא מבינים מה אנחנו רוצים מהחיים שלהם

חנוך דב מילביצקי:  אני לא אומר את זה לגנותך וחלילה כביקורת, בכלל לא, אני אומר את זה בתור בן אדם שיש לו השכלה בתכנון ובנייה והשכלה משפטית

חנוך דב מילביצקי:  רוב האנשים לא מבינים את זה, מבחינתם זה קרקע שלהם, הם עשו שימוש מסוים בו עשרות שנים ופתאום בא מישהו ואומר להם חצי מיליון שקל כי אתם עושים את אותו דבר שעשיתם במשך עשרות שנים וזו בעיה

חנוך דב מילביצקי:       לכן מה שאני מבקש, אין לי סמכות להורות לך, זה שאתם תעבירו את רוח הדברים מפה למי שאחראי על הנושאים הללו ותיתנו במשך פרק הזמן הזה, לא להקפיא, אני יודע, אבל תתחשבו בפרק הזמן הזה ותיתנו לנו לנסות אולי להתחיל להתניע איזה שהוא תהליך שיחסוך לכולנו, אני בטוח, גם בצינור שלכם ובכלל, הרבה עבודה בהמשך הדרך

חנוך דב מילביצקי:  בסדר?      

לילך שלום: בסדר

לילך שלום:  אני רק רוצה לציין ששיתוף פעולה עם כל ראשי הרשויות יש לרשות לאכיפה, והם יודעים את זה, אנחנו יושבים עם כל אחד מראשי הרשויות שמבקש לשבת איתנו

חנוך דב מילביצקי: מעולה

אחמד טיבי: אז אני אגיד, ברשותך

אחמד טיבי:  גברתי, הייתה פנייה של יושב ראש הוועדה אליכם שתוך 60 יום תגלו הבנה לרוח הדברים פה

אחמד טיבי:  אני ראיתי שרשמת דברים, אני מקווה שתיענו לבקשת הוועדה

לילך שלום: אני לא רוצה שתהיה כאן ציפייה, אדוני חבר הכנסת

חנוך דב מילביצקי: אין ציפייה ואין פה אישור לאף אחד להפסיק לשמוע לצווים או לחשוב שזהו, עכשיו הקפאנו הכול

חנוך דב מילביצקי:  לא, אני מבהיר למען שלא יהיו בעיות

חנוך דב מילביצקי:  אנחנו, הוועדה הזו לא מוסמכת להורות לרשויות אכיפה מה לעשות ואיך, כל מה שאנחנו אומרים זה, בגלל שאנחנו מנסים פה לייצר איזה שהוא תהליך של הידברות ושיתוף פעולה כדי לפתור את המצב התכנוני המאוד מורכב שקיים כאן, אנחנו מבקשים גם מהצד המשפטי/אכיפה לגלות הבנה לנושא הזה במשך התקופה של ה-60 יום הקרובים, בסדר?      

לילך שלום: כתבתי את זה לפניי

חנוך דב מילביצקי: תודה רבה לכולם, הישיבה נעולה